[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.2.2009

COM(2009)93 τελικό

2009/0029 (CNS)

Πρόταση:

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για τη θέσπιση πολυετούς σχεδίου αποκατάστασης του ερυθρού τόνου στον Ανατολικό Ατλαντικό και στη Μεσόγειο

ΑΙΤΙΟΛΟΓΙΚΗ ΕΚΘΕΣΗ

Κατά την ετήσια σύνοδό της το 2008, η Διεθνής Επιτροπή για τη Διατήρηση των Θυννοειδών του Ατλαντικού (ICCAT) ενέκρινε σχέδιο αποκατάστασης του ερυθρού τόνου στον Ανατολικό Ατλαντικό και στη Μεσόγειο. Οι στόχοι του σχεδίου αποκατάστασης της ICCAT ταυτίζονται με τους στόχους του σχεδίου αποκατάστασης που περιλαμβάνεται στον κανονισμό (ΕΚ) αριθ. 1559/2007.

Για να ανασυσταθούν τα αποθέματα, το νέο σχέδιο αποκατάστασης της ICCAT προβλέπει μείωση του επιπέδου των TAC μέχρι το 2011, περιορισμούς της αλιείας σε ορισμένες περιοχές και για ορισμένες περιόδους, νέο ελάχιστο μέγεθος, μέτρα για την αγωνιστική και την ερασιτεχνική αλιεία, μέτρα που αφορούν την αλιευτική και την ιχθυοκαλλιεργητική ικανότητα, καθώς και ενισχυμένα μέτρα ελέγχου και την εφαρμογή του προγράμματος κοινών διεθνών επιθεωρήσεων της ICCAT προκειμένου να εξασφαλιστεί η αποτελεσματικότητα του εν λόγω σχεδίου.

Η Κοινότητα είναι συμβαλλόμενο μέρος της ICCAT από το 1997 και οι συστάσεις καθίστανται δεσμευτικές για τα συμβαλλόμενα μέρη τα οποία δεν εγείρουν αντιρρήσεις. Ως συμβαλλόμενο μέρος του εν λόγω οργανισμού, η Κοινότητα ευθύνεται για την εφαρμογή των συστάσεων που έχουν εκδοθεί και για τις οποίες δεν έχει εγείρει αντιρρήσεις. Απαιτείται συνεπώς η εφαρμογή του σχεδίου αποκατάστασης της ICCAT, με τη θέσπιση κανονισμού για την εφαρμογή σχεδίου αποκατάστασης δυνάμει του άρθρου 5 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής[1].

Σκοπός της παρούσας πρότασης είναι η ενσωμάτωση στην κοινοτική νομοθεσία της σύστασης της ICCAT για τη θέσπιση σχεδίου αποκατάστασης του ερυθρού τόνου στον Ανατολικό Ατλαντικό και στη Μεσόγειο.

Η πρόταση δεν έχει επιπτώσεις στον κοινοτικό προϋπολογισμό.

Η νομική βάση είναι το άρθρο 37 της Συνθήκης ΕΚ.

Το Συμβούλιο καλείται να εγκρίνει την παρούσα πρόταση το συντομότερο δυνατόν.

2009/0029 (COD)

Πρόταση:

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για τη θέσπιση πολυετούς σχεδίου αποκατάστασης του ερυθρού τόνου στον Ανατολικό Ατλαντικό και στη Μεσόγειο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[2],

τη γνώμη του Ευρωπαϊκού Κοινοβουλίου[3],

Εκτιμώντας τα ακόλουθα:

(1) Από τις 14 Νοεμβρίου 1997 η Κοινότητα είναι συμβαλλόμενο μέρος της διεθνούς σύμβασης για τη διατήρηση των θυννοειδών του Ατλαντικού[4].

(2) Κατά την 16η έκτακτη σύνοδό της τον Νοέμβριο του 2008, η Διεθνής Επιτροπή για τη Διατήρηση των Θυννοειδών του Ατλαντικού (ICCAT) εξέδωσε τη σύσταση [08-05] για τη θέσπιση νέου σχεδίου αποκατάστασης του ερυθρού τόνου στον Ανατολικό Ατλαντικό και στη Μεσόγειο, το οποίο λήγει το 2022 και αντικαθιστά το σχέδιο αποκατάστασης που εγκρίθηκε το 2006.

(3) Για να ανασυσταθούν τα αποθέματα, το νέο σχέδιο αποκατάστασης της ICCAT προβλέπει σταδιακή μείωση του επιπέδου των συνολικών επιτρεπόμενων αλιευμάτων (TAC) από το 2007 έως το 2011, περιορισμούς της αλιείας σε ορισμένες περιοχές και για ορισμένες περιόδους, νέο ελάχιστο μέγεθος για τον ερυθρό τόνο, μέτρα για την αγωνιστική και την ερασιτεχνική αλιεία, μέτρα που αφορούν την αλιευτική και την ιχθυοκαλλιεργητική ικανότητα, καθώς και ενισχυμένα μέτρα ελέγχου και την εφαρμογή του προγράμματος κοινών διεθνών επιθεωρήσεων της ICCAT προκειμένου να εξασφαλιστεί η αποτελεσματικότητα του σχεδίου αποκατάστασης.

(4) Απαιτείται συνεπώς η εφαρμογή του νέου σχεδίου αποκατάστασης της ICCAT, με τη θέσπιση κανονισμού για την εφαρμογή σχεδίου αποκατάστασης δυνάμει του άρθρου 5 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής, ο οποίος θα πρέπει να αρχίσει να ισχύει πριν από την έναρξη της κύριας αλιευτικής περιόδου.

(5) Το σχέδιο αποκατάστασης της ICCAT του 2006 ενσωματώθηκε στην κοινοτική νομοθεσία με τον κανονισμό (ΕΚ) αριθ. 1559/2007 για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο και για την τροποποίηση του κανονισμού (ΕΚ) αριθ. 520/2007[5]. Η έκδοση από την ICCAT νέου σχεδίου αποκατάστασης του ερυθρού τόνου απαιτεί την κατάργηση του ως άνω κανονισμού και την αντικατάστασή του από τον παρόντα κανονισμό.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ Ι

ΓΕNΙΚΕΣ ΔΙΑΤΑΞΕΙΣ

Άρθρο 1

Πεδίο εφαρμογής και στόχος

Με τον παρόντα κανονισμό θεσπίζονται οι γενικοί κανόνες για την εκ μέρους της Κοινότητας εφαρμογή πολυετούς σχεδίου αποκατάστασης του ερυθρού τόνου ( thunnus thynnus ) το οποίο συνέστησε η Διεθνής Επιτροπή για τη Διατήρηση των Θυννοειδών του Ατλαντικού (ICCAT). Ο παρών κανονισμός εφαρμόζεται για τον ερυθρό τόνο στον Ανατολικό Ατλαντικό και στη Μεσόγειο.

Στόχος του εν λόγω σχεδίου αποκατάστασης είναι να εξασφαλισθεί βιομάζα που να αντιστοιχεί στη μέγιστη βιώσιμη απόδοση με πιθανότητα άνω του 50 %.

Άρθρο 2

Ορισμοί

Για τους σκοπούς του παρόντος κανονισμού, νοούνται ως:

α) «ΣΜΣ», τα συμβαλλόμενα μέρη της διεθνούς σύμβασης για τη διατήρηση των θυννοειδών του Ατλαντικού καθώς και τα συνεργαζόμενα μη συμβαλλόμενα μέρη, νομικά πρόσωπα ή αλιευτικές οργανώσεις·

β) «αλιευτικό σκάφος», κάθε σκάφος που χρησιμοποιείται ή προορίζεται να χρησιμοποιηθεί με σκοπό την εμπορική εκμετάλλευση πόρων ερυθρού τόνου, συμπεριλαμβανομένων των σκαφών αλίευσης, των σκαφών μεταποίησης ιχθύων, των σκαφών υποστήριξης, των ρυμουλκών, των σκαφών που συμμετέχουν σε μεταφορτώσεις καθώς και των σκαφών μεταφοράς που είναι εξοπλισμένα για τη μεταφορά προϊόντων τόνου και των βοηθητικών σκαφών, εξαιρουμένων των σκαφών μεταφοράς εμπορευματοκιβωτίων·

γ) «σκάφος αλίευσης», σκάφος που χρησιμοποιείται για την αλίευση πόρων ερυθρού τόνου για εμπορικούς σκοπούς·

δ) «βοηθητικό σκάφος», κάθε σκάφος που χρησιμοποιείται για τη μεταφορά νεκρών ερυθρών τόνων (μη μεταποιημένων) από κλωβό σε καθορισμένο λιμένα·

ε) «σκάφος μεταποίησης», σκάφος επί του οποίου τα αλιευτικά προϊόντα υπόκεινται σε μία ή περισσότερες από τις εξής κατεργασίες πριν συσκευασθούν: τεμαχισμό σε φιλέτα ή φέτες, κατάψυξη ή/και μετασχηματισμό·

στ) «ενεργός αλιεία», για κάθε σκάφος αλίευσης, το γεγονός ότι έχει ως στόχο τον ερυθρό τόνο στη διάρκεια δεδομένης αλιευτικής περιόδου·

ζ) «κοινή αλιευτική δραστηριότητα», κάθε δραστηριότητα στην οποία συμμετέχουν δύο ή περισσότερα σκάφη αλίευσης που φέρουν σημαία διαφορετικών ΣΜΣ ή διαφορετικών κρατών μελών και κατά την οποία τα αλιεύματα ενός σκάφους αλίευσης καταλογίζονται σε ένα ή περισσότερα άλλα σκάφη αλίευσης σύμφωνα με μια κλείδα κατανομής·

η) «δραστηριότητες μεταβίβασης»:

i) η μεταφορά ζώντος ερυθρού τόνου από το δίχτυ του σκάφους αλίευσης στον κλωβό μεταφοράς·

ii) η μεταφορά ζώντος ερυθρού τόνου από τον κλωβό μεταφοράς σε άλλον κλωβό μεταφοράς·

iii) η μεταφορά νεκρού ερυθρού τόνου από τον κλωβό μεταφοράς σε βοηθητικό σκάφος·

iv) η μεταφορά από ιχθυοτροφείο ερυθρού τόνου ή διάταξη παγίδευσης τόνου σε σκάφος μεταποίησης, σκάφος μεταφοράς ή στην ξηρά·

θ) «διάταξη παγίδευσης τόνου», σταθερό εργαλείο στερεωμένο στο βυθό, που διαθέτει συνήθως καθοδηγητικό δίχτυ το οποίο κατευθύνει τους ιχθείς εντός περίκλειστης περιοχής·

ι) «εγκλωβισμός», η μεταφορά ερυθρού τόνου από τον κλωβό μεταφοράς στους κλωβούς πάχυνσης και εκτροφής·

ια) «πάχυνση», ο εγκλωβισμός ερυθρού τόνου για βραχεία χρονική περίοδο (συνήθως 2 έως 6 μήνες) με στόχο κυρίως την αύξηση του λίπους του ιχθύος·

ιβ) «εκτροφή», ο εγκλωβισμός ερυθρού τόνου για περίοδο μεγαλύτερη του έτους με στόχο την αύξηση της συνολικής βιομάζας·

ιγ) «μεταφόρτωση», η εκφόρτωση μέρους ή του συνόλου των ερυθρών τόνων που βρίσκονται επί αλιευτικού σκάφους σε άλλο αλιευτικό σκάφος·

ιδ) «αγωνιστική αλιεία», αλιεία για μη εμπορικούς σκοπούς, στην οποία οι συμμετέχοντες ανήκουν σε εθνική αθλητική οργάνωση ή κατέχουν εθνική αθλητική άδεια·

ιε) «ερασιτεχνική αλιεία», αλιεία για μη εμπορικούς σκοπούς, στην οποία οι συμμετέχοντες δεν ανήκουν σε εθνική αθλητική οργάνωση ούτε κατέχουν εθνική αθλητική άδεια·

ιστ) «καθήκον ΙΙ», το καθήκον ΙΙ όπως ορίζεται από την ICCAT στο «Εγχειρίδιο πεδίου για στατιστικές και δειγματοληψία τόνου και θυννοειδών του Ατλαντικού» (τρίτη έκδοση, ICCAT, 1990).

Άρθρο 3

Μήκος των σκαφών

Ως μήκος των σκαφών στον παρόντα κανονισμό νοείται πάντοτε το ολικό μήκος.

ΚΕΦΑΛΑΙΟ ΙΙ

ΑΛΙΕΥΤΙΚΕΣ ΔΥΝΑΤΟΤΗΤΕΣ

Άρθρο 4

Όροι συναφείς με τις αλιευτικές δυνατότητες

1. Κάθε κράτος μέλος λαμβάνει τα αναγκαία μέτρα για να εξασφαλίσει ότι η αλιευτική προσπάθεια των οικείων σκαφών αλίευσης και διατάξεων παγίδευσης είναι ανάλογη με τις αλιευτικές δυνατότητες ερυθρού τόνου που έχουν χορηγηθεί στο συγκεκριμένο κράτος μέλος στον Ανατολικό Ατλαντικό και στη Μεσόγειο.

2. Κάθε κράτος μέλος καταρτίζει ετήσιο σχέδιο αλιείας των σκαφών αλίευσης και των διατάξεων παγίδευσης ερυθρού τόνου στον Ανατολικό Ατλαντικό και στη Μεσόγειο.

3. Το ετήσιο σχέδιο αλιείας προσδιορίζει ιδίως:

α) τα σκάφη αλίευσης άνω των 24 μέτρων που περιλαμβάνονται στον κατάλογο του άρθρου 14 και την ατομική ποσόστωση που τους χορηγείται, τη μέθοδο που χρησιμοποιείται για την κατανομή της ποσόστωσης, καθώς και τα μέτρα που αποσκοπούν στην τήρηση της ατομικής ποσόστωσης·

β) για τα σκάφη αλίευσης κάτω των 24 μέτρων και τις διατάξεις παγίδευσης, τουλάχιστον τις ποσοστώσεις που χορηγούνται στις οργανώσεις παραγωγών ή στις ομάδες σκαφών που αλιεύουν με ομοειδή εργαλεία.

4. Το αργότερο έως τις 31 Ιανουαρίου κάθε έτους το ετήσιο σχέδιο αλιείας διαβιβάζεται στην Επιτροπή. Η Επιτροπή διαβιβάζει τα σχέδια αλιείας στη γραμματεία της ICCAT έως την 1η Μαρτίου κάθε έτους.

5. Κάθε μεταγενέστερη τροποποίηση στο ετήσιο σχέδιο αλιείας ή στην ειδική μέθοδο διαχείρισης της ποσόστωσης που έχει χορηγηθεί διαβιβάζεται στην Επιτροπή τουλάχιστον 15 ημέρες πριν από την άσκηση της δραστηριότητας που αντιστοιχεί στην τροποποίηση αυτή. Η Επιτροπή διαβιβάζει την τροποποίηση στη γραμματεία της ICCAT τουλάχιστον 10 ημέρες πριν από την άσκηση της δραστηριότητας που αντιστοιχεί στην εν λόγω τροποποίηση.

6. Το κράτος μέλος σημαίας λαμβάνει μέτρα δυνάμει της παρούσας παραγράφου σε περίπτωση που ένα σκάφος υπό τη σημαία του:

α) δεν συμμορφούται προς την υποχρέωση αναφοράς αλιευμάτων του άρθρου 20·

β) έχει υποπέσει σε παράβαση που αναφέρεται στο άρθρο 33.

Το κράτος μέλος σημαίας μεριμνά ώστε να διενεργείται φυσική επιθεώρηση υπό την εποπτεία του στους λιμένες του ή από άλλο πρόσωπο που έχει ορίσει το κράτος μέλος σημαίας όταν το σκάφος δεν βρίσκεται σε ένα από τους λιμένες του.

Όταν κριθεί ότι η ατομική ποσόστωση έχει εξαντληθεί, το κράτος μέλος σημαίας μπορεί να διατάξει το σκάφος να κατευθυνθεί αμέσως σε λιμένα που έχει ορίσει.

7. Έως τις 15 Σεπτεμβρίου κάθε έτους τα κράτη μέλη υποβάλλουν στην Επιτροπή έκθεση σχετικά με την εφαρμογή των ετήσιων αλιευτικών τους σχεδίων για το έτος εκείνο. Οι εν λόγω εκθέσεις περιλαμβάνουν:

α) τον κατάλογο των σκαφών αλίευσης τα οποία όντως άσκησαν ενεργά αλιευτικές δραστηριότητες που αφορούσαν τον ερυθρό τόνο στον Ανατολικό Ατλαντικό και στη Μεσόγειο·

β) τα αλιεύματα κάθε σκάφους αλίευσης· και

γ) τον συνολικό αριθμό ημερών αλιείας κάθε σκάφους αλίευσης στον Ανατολικό Ατλαντικό και στη Μεσόγειο.

Η Επιτροπή διαβιβάζει τις εκθέσεις στη γραμματεία της ICCAT έως τις 15 Οκτωβρίου κάθε έτους.

8. Ιδιωτικές εμπορικές διευθετήσεις μεταξύ υπηκόων κράτους μέλους και ΣΜΣ προκειμένου να χρησιμοποιηθεί αλιευτικό σκάφος που φέρει τη σημαία του εν λόγω κράτους μέλους για αλιευτικές δραστηριότητες στο πλαίσιο ποσόστωσης τόνου ενός ΣΜΣ, δεν συνάπτονται χωρίς άδεια χορηγούμενη από το οικείο κράτος μέλος, το οποίο ενημερώνει σχετικά την Επιτροπή, και από την Επιτροπή της ICCAT.

9. Πριν από την 1η Μαρτίου κάθε έτους, τα κράτη μέλη διαβιβάζουν στην Επιτροπή πληροφορίες σχετικά με τυχόν ιδιωτικές εμπορικές διευθετήσεις μεταξύ υπηκόων τους και ενός ΣΜΣ.

10. Οι πληροφορίες στις οποίες αναφέρεται η παράγραφος 9 περιέχουν τα ακόλουθα στοιχεία:

α) κατάλογο όλων των αλιευτικών σκαφών υπό τη σημαία του κράτους μέλους τα οποία έχουν άδεια να αλιεύουν ενεργά ερυθρό τόνο δυνάμει ιδιωτικών εμπορικών διευθετήσεων·

β) τον εσωτερικό αριθμό του σκάφους όπως ορίζεται στο παράρτημα Ι του κανονισμού (ΕΚ) αριθ. 26/2004 της Επιτροπής, της 30ής Δεκεμβρίου 2003, σχετικά με το μητρώο του κοινοτικού αλιευτικού στόλου[6]·

γ) τη διάρκεια της ιδιωτικής εμπορικής διευθέτησης·

δ) τη συγκατάθεση του κράτους μέλους για την ιδιωτική διευθέτηση·

ε) το όνομα του συγκεκριμένου ΣΜΣ.

11. Η Επιτροπή διαβιβάζει αμελλητί τις πληροφορίες της παραγράφου 9 στη γραμματεία της ICCAT.

12. Η Επιτροπή εξασφαλίζει ότι το ποσοστό των ποσοστώσεων ερυθρού τόνου άλλων ΣΜΣ που μπορεί να χρησιμοποιηθεί για τη ναύλωση κοινοτικών αλιευτικών σκαφών σύμφωνα με το άρθρο 8β του κανονισμού (ΕΚ) αριθ. 1936/2001 του Συμβουλίου[7] δεν υπερβαίνει το 20 % των ποσοστώσεων των εν λόγω ΣΜΣ για το 2009.

13. Η ναύλωση κοινοτικών αλιευτικών σκαφών για την αλίευση ερυθρού τόνου στον Ανατολικό Ατλαντικό και στη Μεσόγειο απαγορεύεται για το 2010 και τα επόμενα έτη.

14. Κάθε κράτος μέλος εξασφαλίζει ότι ο αριθμός των οικείων ναυλωμένων αλιευτικών σκαφών για την αλίευση ερυθρού τόνου και η διάρκεια της ναύλωσης είναι ανάλογα με την ποσόστωση που έχει χορηγηθεί στη χώρα ναύλωσης.

15. Κάθε κράτος μέλος χορηγεί ειδική ποσόστωση για την ερασιτεχνική και αγωνιστική αλιεία και ενημερώνει σχετικά την Επιτροπή πριν από την έναρξη της αλιευτικής περιόδου που αναφέρεται στο άρθρο 7 παράγραφος 5.

ΚΕΦΑΛΑΙΟ ΙΙΙ

ΜΕΤΡΑ ΓΙΑ ΤΗΝ ΙΚΑΝΟΤΗΤΑ

Άρθρο 5

Μέτρα για την αλιευτική ικανότητα

1. Κάθε κράτος μέλος εξασφαλίζει ότι η αλιευτική του ικανότητα είναι ανάλογη με την ποσόστωση που του έχει χορηγηθεί.

2. Ο αριθμός και η συνολική αντίστοιχη ολική χωρητικότητα (σε ΚΟΧ) των αλιευτικών σκαφών υπό τη σημαία κράτους μέλους, τα οποία επιτρέπεται να αλιεύουν, να διατηρούν επί του σκάφους, να μεταφορτώνουν, να μεταφέρουν ή να εκφορτώνουν ερυθρό τόνο, περιορίζεται στον αριθμό και στη συνολική αντίστοιχη ολική χωρητικότητα (σε ΚΟΧ) των αλιευτικών σκαφών υπό τη σημαία του εν λόγω κράτους μέλους, τα οποία αλίευαν, διατηρούσαν επί του σκάφους, μεταφόρτωναν, μετέφεραν ή εκφόρτωναν ερυθρό τόνο κατά την περίοδο από 1ης Ιανουαρίου 2007 έως την 1η Ιουλίου 2008. Το όριο αυτό εφαρμόζεται ανά τύπο εργαλείων για τα σκάφη αλίευσης και ανά τύπο σκάφους για τα λοιπά αλιευτικά σκάφη.

3. Για την εφαρμογή της παραγράφου 2, το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002[8], καθορίζει τον αριθμό και τη συνολική αντίστοιχη ολική χωρητικότητα (σε ΚΟΧ) των αλιευτικών σκαφών κάθε κράτους μέλους, τα οποία αλίευαν, διατηρούσαν επί του σκάφους, μεταφόρτωναν, μετέφεραν ή εκφόρτωναν ερυθρό τόνο κατά την περίοδο από 1ης Ιανουαρίου 2007 έως την 1η Ιουλίου 2008. Το όριο αυτό εφαρμόζεται ανά τύπο εργαλείων για τα σκάφη αλίευσης και ανά τύπο σκάφους για τα λοιπά αλιευτικά σκάφη.

4. Ο αριθμός των διατάξεων παγίδευσης ενός κράτους μέλους που χρησιμοποιήθηκαν στον Ανατολικό Ατλαντικό και στη Μεσόγειο για την αλιεία ερυθρού τόνου περιορίζεται στον αριθμό των διατάξεων παγίδευσης που είχαν λάβει άδεια από το εν λόγω κράτος μέλος πριν από την 1η Ιουλίου 2008.

5. Για την εφαρμογή της παραγράφου 4, το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, καθορίζει τον αριθμό των διατάξεων παγίδευσης που είχαν λάβει άδεια από κάθε κράτος μέλος πριν από την 1η Ιουλίου 2008.

6. Η καθήλωση της αλιευτικής ικανότητας που αναφέρεται στις παραγράφους 2 και 4 δεν ισχύει για τα κράτη μέλη, τα οποία αποδεικνύουν ότι χρειάζεται να αναπτύξουν την αλιευτική τους ικανότητα για να χρησιμοποιήσουν πλήρως την ποσόστωσή τους.

7. Η αλιευτική ικανότητα που αναφέρεται στις παραγράφους 2 και 4 και στο άρθρο 9 μειώνεται, κατά τρόπον ώστε να εξαλειφθεί έως το 2010 για κάθε κράτος μέλος τουλάχιστον το 25% της απόκλισης μεταξύ της αλιευτικής ικανότητας που διαθέτει και της αλιευτικής ικανότητας που είναι ανάλογη με την ποσόστωση που του χορηγείται το 2010.

Για τον υπολογισμό της μείωσης της αλιευτικής ικανότητας, λαμβάνονται υπόψη οι εκτιμώμενες ετήσιες ποσότητες αλιευμάτων ανά σκάφος και ανά αλιευτικό εργαλείο.

Η παρούσα απαίτηση μείωσης δεν ισχύει για τα κράτη μέλη, τα οποία αποδεικνύουν ότι η αλιευτική τους ικανότητα είναι ανάλογη με την ποσόστωση που τους έχει χορηγηθεί.

8. Για την εφαρμογή της παραγράφου 7, το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, καθορίζει τον αριθμό και τη συνολική χωρητικότητα σε κόρους ολικής χωρητικότητας των αλιευτικών σκαφών κάθε κράτους μέλους, τα οποία μπορούν να λάβουν άδεια να αλιεύουν, να διατηρούν επί του σκάφους, να μεταφορτώνουν, να μεταφέρουν ή να εκφορτώνουν ερυθρό τόνο.

9. Κάθε κράτος μέλος καταρτίζει σχέδιο διαχείρισης της αλιευτικής ικανότητας για την περίοδο 2010-2013. Το εν λόγω σχέδιο υποβάλλεται στην Επιτροπή έως τις 15 Αυγούστου 2009 και περιλαμβάνει τις πληροφορίες που αναφέρονται στις παραγράφους 2, 4, 6 και 7. Η Επιτροπή υποβάλλει το κοινοτικό σχέδιο διαχείρισης της αλιευτικής ικανότητας για την περίοδο 2010-2013 στην ICCAT έως τις 15 Σεπτεμβρίου 2009.

Άρθρο 6

Μέτρα για την ικανότητα εκτροφής και πάχυνσης

1. Η ικανότητα εκτροφής και πάχυνσης τόνου ενός κράτους μέλους περιορίζεται στην ικανότητα εκτροφής και πάχυνσης τόνου των ιχθυοτροφείων του εν λόγω κράτους μέλους, τα οποία είχαν εγγραφεί στο μητρώο εγκαταστάσεων εκτροφής της ICCAT ή είχαν λάβει άδεια και δηλωθεί στην ICCAT έως την 1η Ιουλίου 2008.

2. Το ανώτατο όριο εισερχόμενων ποσοτήτων ερυθρών τόνων που έχουν συλληφθεί σε άγρια κατάσταση στα ιχθυοτροφεία ενός κράτους μέλους περιορίζεται στο επίπεδο των εισερχομένων ποσοτήτων που έχουν δηλωθεί στην ICCAT από τα ιχθυοτροφεία του εν λόγω κράτους μέλους το 2005, 2006, 2007 ή 2008.

3. Εντός του ανώτατου ορίου εισερχομένων ποσοτήτων ερυθρών τόνων που έχουν συλληφθεί σε άγρια κατάσταση, το οποίο αναφέρεται στην παράγραφο 2, κάθε κράτος μέλος κατανέμει τις εισερχόμενες ποσότητες μεταξύ των ιχθυοτροφείων του.

4. Για την εφαρμογή των παραγράφων 1 και 2, το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, καθορίζει την ικανότητα εκτροφής και πάχυνσης τόνου κάθε κράτους μέλους και το ανώτατο όριο εισερχόμενων ποσοτήτων ερυθρών τόνων που έχουν συλληφθεί σε άγρια κατάσταση, το οποίο κάθε κράτος μέλος μπορεί να κατανείμει στα ιχθυοτροφεία του.

5. Κάθε κράτος μέλος εκτροφής ή πάχυνσης καταρτίζει σχέδιο διαχείρισης της ικανότητας εκτροφής και πάχυνσης για την περίοδο 2010-2013. Το εν λόγω σχέδιο υποβάλλεται στην Επιτροπή έως τις 15 Αυγούστου 2009 και περιλαμβάνει τις πληροφορίες που αναφέρονται στις παραγράφους 1 έως 3. Η Επιτροπή υποβάλλει το κοινοτικό σχέδιο διαχείρισης της ικανότητας εκτροφής και πάχυνσης για την περίοδο 2010-2013 στην ICCAT έως τις 15 Σεπτεμβρίου 2009.

ΚΕΦΑΛΑΙΟ IV

ΤΕΧΝΙΚΑ ΜΕΤΡΑ

Άρθρο 7

Περίοδος απαγόρευσης αλιείας

1. Απαγορεύεται η αλιεία τόνου στον Ανατολικό Ατλαντικό και τη Μεσόγειο από μεγάλα πελαγικά παραγαδιάρικα σκάφη αλίευσης μήκους άνω των 24 μέτρων από 1ης Ιουνίου έως 31 Δεκεμβρίου, με εξαίρεση την περιοχή που οριοθετείται δυτικά του γεωγραφικού μήκους 10°Δ και βόρεια του γεωγραφικού πλάτους 42°Β, όπου η εν λόγω αλιεία απαγορεύεται από 1ης Φεβρουαρίου έως 31 Ιουλίου.

2. Απαγορεύεται η αλιεία τόνου με γρι-γρι στον Ανατολικό Ατλαντικό και στη Μεσόγειο από 15 Ιουνίου έως 15 Απριλίου.

3. Απαγορεύεται η αλιεία τόνου στον Ανατολικό Ατλαντικό και στη Μεσόγειο με σκάφη αλιείας με καλάμι (δόλωμα) και συρτή από 15 Οκτωβρίου έως 15 Ιουνίου.

4. Απαγορεύεται η αλιεία τόνου στον Ανατολικό Ατλαντικό με πελαγικές μηχανότρατες από 15 Οκτωβρίου έως 15 Ιουνίου.

5. Απαγορεύεται η ερασιτεχνική και αγωνιστική αλιεία τόνου στον Ανατολικό Ατλαντικό και στη Μεσόγειο από 15 Οκτωβρίου έως 15 Ιουνίου.

6. Κατά παρέκκλιση της παραγράφου 2, εάν ένα κράτος μέλος μπορεί να αποδείξει ότι, λόγω ανέμων έντασης 5 και άνω της κλίμακας Μποφόρ, ορισμένα από τα οικεία σκάφη αλίευσης με γρι-γρι, τα οποία αλίευαν τόνο στον Ανατολικό Ατλαντικό και στη Μεσόγειο, δεν μπόρεσαν να χρησιμοποιήσουν τις συνήθεις ημέρες αλιείας τους, το εν λόγω κράτος μέλος μπορεί να μεταφέρει κατά ανώτατο όριο 5 ημέρες μέχρι τις 20 Ιουνίου.

Το ενδιαφερόμενο κράτος μέλος γνωστοποιεί έως τις 14 Ιουνίου στην Επιτροπή τις πρόσθετες ημέρες αλιείας που χορηγήθηκαν. Η γνωστοποίηση αυτή συνοδεύεται από τις ακόλουθες πληροφορίες:

i) έκθεση που περιλαμβάνει τις λεπτομέρειες όσον αφορά τη διακοπή των εν λόγω αλιευτικών δραστηριοτήτων, συμπεριλαμβανομένων των κατάλληλων μετεωρολογικών πληροφοριών που την δικαιολογούν·

ii) το όνομα του σκάφους αλίευσης·

iii) τον εσωτερικό αριθμό του σκάφους, όπως ορίζεται στο παράρτημα Ι του κανονισμού (ΕΚ) αριθ. 26/2004 της Επιτροπής.

Η Επιτροπή διαβιβάζει αμελλητί τις πληροφορίες αυτές στην ICCAT.

Άρθρο 8

Χρήση αεροσκαφών

Απαγορεύεται η χρήση αεροσκαφών ή ελικοπτέρων για την αναζήτηση τόνου.

Άρθρο 9

Ελάχιστο μέγεθος και ειδικά μέτρα για ορισμένους τύπους αλιείας

1. Το ελάχιστο μέγεθος για τον τόνο στον Ανατολικό Ατλαντικό και στη Μεσόγειο αντιστοιχεί σε βάρος 30 kg ή μήκος 115 cm.

2. Κατά παρέκκλιση της παραγράφου 1 και με την επιφύλαξη του άρθρου 11, για τον τόνο ισχύει ελάχιστο βάρος 8 kg ή μήκος 75 cm στις εξής περιπτώσεις:

α) για τον τόνο που αλιεύεται στον Ανατολικό Ατλαντικό με σκάφη αλιείας με καλάμι (δόλωμα) και συρτή·

β) για τον τόνο που αλιεύεται στην Αδριατική Θάλασσα με σκοπό την εκτροφή·

γ) για τον τόνο που αλιεύεται στη Μεσόγειο Θάλασσα από παράκτιους μη βιομηχανικούς τύπους αλιείας νωπών ιχθύων με σκάφη με καλάμι, παραγάδι και καθετή.

3. Για την εφαρμογή της παραγράφου 2 στοιχείο α), το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, καθορίζει τον ανώτατο αριθμό σκαφών με καλάμι (δόλωμα) και συρτή που επιτρέπεται να αλιεύουν ενεργά τόνο στον Ανατολικό Ατλαντικό. Κατά παρέκκλιση του άρθρου 5 παράγραφος 2, ο αριθμός σκαφών με καλάμι (δόλωμα) και συρτή καθορίζεται ίσος με τον αριθμό των κοινοτικών σκαφών αλίευσης που συμμετείχαν στην κατευθυνόμενη αλιεία τόνου το 2006.

4. Για την εφαρμογή της παραγράφου 2 στοιχείο β), το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, καθορίζει τον ανώτατο αριθμό σκαφών αλίευσης που επιτρέπεται να αλιεύουν ενεργά τόνο στην Αδριατική Θάλασσα με σκοπό την εκτροφή. Κατά παρέκκλιση του άρθρου 5 παράγραφος 2, ο αριθμός σκαφών αλίευσης καθορίζεται ίσος με τον αριθμό των κοινοτικών σκαφών αλίευσης που συμμετείχαν στην κατευθυνόμενη αλιεία τόνου το 2008.

5. Για την εφαρμογή της παραγράφου 2 στοιχείο γ), το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, καθορίζει τον ανώτατο αριθμό σκαφών με καλάμι, παραγάδι και καθετή που επιτρέπεται να αλιεύουν ενεργά τόνο στη Μεσόγειο Θάλασσα. Κατά παρέκκλιση του άρθρου 5 παράγραφος 2, ο αριθμός σκαφών αλίευσης καθορίζεται ίσος με τον αριθμό των κοινοτικών σκαφών αλίευσης που συμμετείχαν στην κατευθυνόμενη αλιεία τόνου το 2008.

6. Η Επιτροπή υποβάλλει τον αριθμό των σκαφών αλίευσης που αναφέρονται στις παραγράφους 3, 4 και 5 στη γραμματεία της ICCAT έως την 30ή Ιανουαρίου κάθε έτους.

7. Για την εφαρμογή της παραγράφου 2 στοιχεία α), β) και γ), το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, κατανέμει μεταξύ των κρατών μελών τον αριθμό των σκαφών αλίευσης που καθορίζεται σύμφωνα με τις παραγράφους 3, 4 και 5.

8. Για την εφαρμογή της παραγράφου 2 στοιχείο α), ποσοστό 7 % το πολύ της κοινοτικής ποσόστωσης για ερυθρό τόνο μεταξύ βάρους 8 kg ή μήκους 75 cm και βάρους 30 kg ή μήκους 115 cm κατανέμεται στα αδειοδοτημένα σκάφη αλίευσης της παραγράφου 3, με μέγιστη ποσότητα 100 τόνων ερυθρού τόνου ελάχιστου βάρους 6,4 kg ή μήκους 70 cm που αλιεύεται με καλάμι (δόλωμα) από σκάφη μήκους κάτω των 17 m, κατά παρέκκλιση της παραγράφου 2. Το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, κατανέμει την κοινοτική ποσόστωση μεταξύ των κρατών μελών.

9. Για την εφαρμογή της παραγράφου 2 στοιχείο β), το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, κατανέμει την μέγιστη κοινοτική ποσόστωση μεταξύ των κρατών μελών.

10. Για την εφαρμογή της παραγράφου 2 στοιχείο γ), ποσοστό 2 % το πολύ της κοινοτικής ποσόστωσης για ερυθρό τόνο μεταξύ βάρους 8 kg ή μήκους 75 cm και βάρους 30 kg ή μήκους 115 cm κατανέμεται στα αδειοδοτημένα σκάφη αλίευσης της παραγράφου 5. Το Συμβούλιο, αποφασίζοντας σύμφωνα με τη διαδικασία του άρθρου 20 του κανονισμού (ΕΚ) αριθ. 2371/2002, κατανέμει την κοινοτική ποσόστωση μεταξύ των κρατών μελών.

11. Οι πρόσθετοι ειδικοί όροι για τον τόνο που αλιεύεται στον Ανατολικό Ατλαντικό με σκάφη αλιείας με καλάμι (δόλωμα) και συρτή, για τον τόνο που αλιεύεται στην Αδριατική Θάλασσα με σκοπό την εκτροφή και για τον τόνο που αλιεύεται στη Μεσόγειο Θάλασσα από παράκτιους μη βιομηχανικούς τύπους αλιείας νωπών ιχθύων με σκάφη με καλάμι, παραγάδι και καθετή ορίζονται στο παράρτημα Ι.

12. Για όλα τα σκάφη αλίευσης που αλιεύουν ενεργά ερυθρό τόνο, επιτρέπεται μέγιστο ποσοστό 5 % τυχαίων αλιευμάτων τόνου βάρους μεταξύ 10 και 30 kg.

13. Το ποσοστό που αναφέρεται στην παράγραφο 11 υπολογίζεται είτε βάσει των συνολικών τυχαίων αλιευμάτων από απόψεως αριθμού ιχθύων ανά εκφόρτωση του συνόλου των αλιευμάτων των εν λόγω σκαφών αλίευσης είτε βάσει της ποσοστιαίας ισοδυναμίας από απόψεως βάρους.

14. Τα τυχαία αλιεύματα αφαιρούνται από την ποσόστωση του κράτους μέλους σημαίας. Απαγορεύεται η απόρριψη νεκρών ιχθύων από τα τυχαία αλιεύματα που αναφέρονται στην παράγραφο 11, ενώ η σχετική ποσότητα αφαιρείται από την ποσόστωση του κράτους μέλους σημαίας.

15. Για τα τυχαία αλιεύματα τόνου εφαρμόζονται τα άρθρα 17, 18, 21 και 23.

Άρθρο 10

Πρόγραμμα δειγματοληψίας για τον τόνο

1. Τα κράτη μέλη θεσπίζουν πρόγραμμα δειγματοληψίας για τον υπολογισμό του αριθμού ανά μέγεθος των αλιευόμενων ατόμων τόνου.

2. Η δειγματοληψία σύμφωνα με το μέγεθος σε κλωβούς πραγματοποιείται σε δείγμα 100 ατόμων ανά 100 τόνους ζωντανών ιχθύων ή σε δείγμα 10 % επί του συνολικού αριθμού των ιχθύων που τοποθετούνται στον κλωβό. Το μέγεθος του δείγματος βάσει μήκους ή βάρους λαμβάνεται κατά τη συλλογή στο ιχθυοτροφείο και από τους νεκρούς ιχθείς κατά τη διάρκεια της μεταφοράς, σύμφωνα με τη μέθοδο που έχει υιοθετήσει η ICCAT για την κοινοποίηση δεδομένων στο πλαίσιο του καθήκοντος ΙΙ.

3. Για ιχθύες των οποίων η περίοδος εκτροφής υπερβαίνει το ένα έτος, αναπτύσσονται πρόσθετες μέθοδοι και δειγματοληψίες.

4. Η δειγματοληψία πραγματοποιείται κατά τη διάρκεια συλλογής που επιλέγεται σε τυχαία βάση και καλύπτει όλους τους κλωβούς. Τα στοιχεία για τις δειγματοληψίες που έχουν πραγματοποιηθεί κατά τη διάρκεια του έτους κοινοποιούνται στην Επιτροπή έως τις 31 Μαΐου του επόμενου έτους.

Άρθρο 11

Παρεμπίπτοντα αλιεύματα

1. Τα κοινοτικά σκάφη αλίευσης που δεν αλιεύουν ενεργά ερυθρό τόνο δεν επιτρέπεται να διατηρούν επί του σκάφους ερυθρό τόνο σε ποσοστό που υπερβαίνει 5 % των συνολικών αλιευμάτων επί του σκάφους κατά βάρος ή/και αριθμό ιχθύων.

2. Τα παρεμπίπτοντα αλιεύματα αφαιρούνται από την ποσόστωση του κράτους μέλους σημαίας. Απαγορεύεται η απόρριψη νεκρών ιχθύων από τα παρεμπίπτοντα αλιεύματα που αναφέρονται στην παράγραφο 1 κατά την περίοδο κατά την οποία επιτρέπεται η αλίευση τόνου, ενώ η σχετική ποσότητα αφαιρείται από την ποσόστωση του κράτους μέλους σημαίας.

3. Για τα παρεμπίπτοντα αλιεύματα τόνου εφαρμόζονται τα άρθρα 17, 18, 21 και 23.

Άρθρο 12

Ερασιτεχνική αλιεία

1. Κάθε κράτος μέλος εκδίδει άδειες αλιείας σε σκάφη με σκοπό την ερασιτεχνική αλιεία.

2. Στο πλαίσιο δραστηριοτήτων ερασιτεχνικής αλιείας, απαγορεύεται η αλίευση, η διατήρηση επί του σκάφους, η μεταφόρτωση και η εκφόρτωση περισσότερων του ενός τόνου ανά αλιευτική εξόρμηση.

3. Απαγορεύεται η εμπορία τόνου που αλιεύεται στο πλαίσιο ερασιτεχνικής αλιείας, εκτός εάν πραγματοποιείται για φιλανθρωπικούς σκοπούς.

4. Τα κράτη μέλη καταγράφουν τα στοιχεία που αφορούν τα αλιεύματα στο πλαίσιο της ερασιτεχνικής αλιείας και τα κοινοποιούν στην Επιτροπή έως την 30ή Ιουνίου κάθε έτους. Η Επιτροπή διαβιβάζει τις πληροφορίες αυτές στη μόνιμη επιτροπή έρευνας και στατιστικών της ICCAT.

5. Τα κράτη μέλη λαμβάνουν τα αναγκαία μέτρα για να εξασφαλίσουν, στη μέγιστη δυνατή έκταση, την απελευθέρωση του τόνου που αλιεύεται ζωντανός στο πλαίσιο της ερασιτεχνικής αλιείας, ιδίως δε των ιχθυδίων.

Άρθρο 13

Αγωνιστική αλιεία

1. Κάθε κράτος μέλος ρυθμίζει την αγωνιστική αλιεία, ιδίως με την έκδοση αδειών αλιείας σε σκάφη με σκοπό την αγωνιστική αλιεία.

2. Απαγορεύεται η εμπορία τόνου που αλιεύεται στο πλαίσιο αλιευτικών αγώνων, εκτός εάν πραγματοποιείται για φιλανθρωπικούς σκοπούς.

3. Τα κράτη μέλη καταγράφουν τα στοιχεία που αφορούν τα αλιεύματα στο πλαίσιο της αγωνιστικής αλιείας και τα κοινοποιούν στην Επιτροπή έως την 30ή Ιουνίου κάθε έτους. Η Επιτροπή διαβιβάζει τις πληροφορίες αυτές στη μόνιμη επιτροπή έρευνας και στατιστικών της ICCAT.

4. Τα κράτη μέλη λαμβάνουν τα αναγκαία μέτρα για να εξασφαλίσουν, στη μέγιστη δυνατή έκταση, την απελευθέρωση του τόνου που αλιεύεται ζωντανός, στο πλαίσιο της αγωνιστικής αλιείας, ιδίως δε των ιχθυδίων.

ΚΕΦΑΛΑΙΟ V

ΜΕΤΡΑ ΕΛΕΓΧΟΥ

Άρθρο 14

Μητρώα σκαφών

1. Κάθε κράτος μέλος διαβιβάζει στην Επιτροπή, τουλάχιστον 45 ημέρες πριν από την έναρξη των αλιευτικών περιόδων που αναφέρονται στο άρθρο 7, σε ηλεκτρονική μορφή σύμφωνα με το μορφότυπο που καθορίζεται στις Κατευθυντήριες γραμμές για την υποβολή δεδομένων και πληροφοριών που απαιτούνται από την ICCAT :

α) κατάλογο όλων των σκαφών αλίευσης που φέρουν τη σημαία του και στα οποία έχει επιτραπεί να αλιεύουν ενεργά τόνο στον Ανατολικό Ατλαντικό και στη Μεσόγειο Θάλασσα μέσω της έκδοσης ειδικής άδειας αλιείας·

β) κατάλογο όλων των άλλων αλιευτικών σκαφών (εξαιρουμένων των σκαφών αλίευσης) που φέρουν τη σημαία του και στα οποία έχει επιτραπεί να ασκούν δραστηριότητες συναφείς με τον τόνο στον Ανατολικό Ατλαντικό και στη Μεσόγειο Θάλασσα.

Στη διάρκεια του ημερολογιακού έτους, ένα αλιευτικό σκάφος περιλαμβάνεται σε ένα μόνο από τους καταλόγους που αναφέρονται στην παρούσα παράγραφο.

2. Κάθε μεταγενέστερη αλλαγή στους καταλόγους που αναφέρονται στην παράγραφο 1 κατά τη διάρκεια του ημερολογιακού έτους δεν γίνεται δεκτή, εκτός εάν ένα από τα δηλωθέντα αλιευτικά σκάφη αδυνατεί να συμμετάσχει λόγω θεμιτών επιχειρησιακών λόγων ή ανωτέρας βίας. Στις περιπτώσεις αυτές, το ενδιαφερόμενο κράτος μέλος ενημερώνει αμέσως την Επιτροπή, παρέχοντας:

α) τα πλήρη στοιχεία του αλιευτικού σκάφους (ή σκαφών) που προορίζεται για αντικατάσταση·

β) συνοπτική αναφορά των λόγων που δικαιολογούν την αντικατάσταση και τυχόν σχετικά αποδεικτικά στοιχεία ή αναφορές.

3. Η Επιτροπή αποστέλλει τις πληροφορίες που αναφέρονται στις παραγράφους 1 και 2 στη γραμματεία της ICCAT, προκειμένου τα σκάφη να εγγραφούν στο μητρώο σκαφών αλίευσης της ICCAT στα οποία επιτρέπεται να αλιεύουν ενεργά τόνο ή στο μητρώο όλων των άλλων αλιευτικών σκαφών (εξαιρουμένων των σκαφών αλίευσης) της ICCAT στα οποία επιτρέπεται να ασκούν δραστηριότητες συναφείς με τον τόνο.

4. Με την επιφύλαξη του άρθρου 11, τα κοινοτικά αλιευτικά σκάφη που δεν έχουν εγγραφεί στα μητρώα της ICCAT δεν δικαιούνται να αλιεύουν, να διατηρούν επ’ αυτών, να μεταφορτώνουν, να μεταφέρουν, να μεταβιβάζουν, να μεταποιούν ή να εκφορτώνουν τόνο στον Ανατολικό Ατλαντικό και στη Μεσόγειο Θάλασσα.

5. Εφαρμόζεται επίσης αναλόγως το άρθρο 8α παράγραφοι 2, 6, 7 και 8 του κανονισμού (ΕΚ) αριθ. 1936/2001.

Άρθρο 15

Μητρώο διατάξεων παγίδευσης τόνου που επιτρέπεται να αλιεύουν ερυθρό τόνο

1. Τα κράτη μέλη αποστέλλουν ηλεκτρονικά στην Επιτροπή, έως τις 15 Φεβρουαρίου κάθε έτους, κατάλογο των οικείων διατάξεων παγίδευσης τόνου στις οποίες έχει επιτραπεί να αλιεύουν ερυθρό τόνο στον Ανατολικό Ατλαντικό και στη Μεσόγειο Θάλασσα μέσω της έκδοσης ειδικής άδειας αλιείας. Ο κατάλογος περιλαμβάνει το όνομα των διατάξεων παγίδευσης τόνου και τον αριθμό μητρώου τους.

2. Η Επιτροπή αποστέλλει τον κατάλογο στη γραμματεία της ICCAT, προκειμένου οι εν λόγω διατάξεις παγίδευσης τόνου να εγγραφούν στο μητρώο της ICCAT για διατάξεις παγίδευσης τόνου οι οποίες επιτρέπεται να αλιεύουν ερυθρό τόνο.

3. Οι κοινοτικές διατάξεις παγίδευσης τόνου που δεν έχουν εγγραφεί στο μητρώο της ICCAT δεν επιτρέπεται να αλιεύουν, να διατηρούν, να μεταβιβάζουν ή να εκφορτώνουν τόνο στον Ανατολικό Ατλαντικό και στη Μεσόγειο Θάλασσα.

4. Εφαρμόζεται επίσης αναλόγως το άρθρο 8α παράγραφοι 2, 4, 6, 7 και 8 του κανονισμού (ΕΚ) αριθ. 1936/2001.

Άρθρο 16

Πληροφορίες σχετικά με τις αλιευτικές δραστηριότητες

1. Κάθε κράτος μέλος κοινοποιεί στην Επιτροπή, έως τις 15 Φεβρουαρίου κάθε έτους, τον κατάλογο των σκαφών αλίευσης, τα οποία περιλαμβάνονται στο μητρώο της ICCAT το οποίο αναφέρεται στο άρθρο 14 και έχουν αλιεύσει ερυθρό τόνο στον Ανατολικό Ατλαντικό και στη Μεσόγειο κατά την προηγούμενη αλιευτική περίοδο.

2. Κάθε κράτος μέλος κοινοποιεί στην Επιτροπή οποιαδήποτε πληροφορία σχετικά με σκάφη, τα οποία δεν υπάγονται στην παράγραφο 1, αλλά είναι γνωστό ή τεκμαίρεται ότι έχουν αλιεύσει ερυθρό τόνο στον Ανατολικό Ατλαντικό και στη Μεσόγειο.

3. Η Επιτροπή διαβιβάζει τις πληροφορίες της παραγράφου 1, έως την 1η Μαρτίου κάθε έτους, καθώς και τις πληροφορίες της παραγράφου 2, στη γραμματεία της ICCAT.

Άρθρο 17

Καθορισμένοι λιμένες

1. Τα κράτη μέλη ορίζουν τόπους που χρησιμοποιούνται για εκφορτώσεις ή μεταφορτώσεις ή τόπους πλησίον της ακτής (καθορισμένοι λιμένες), όπου επιτρέπονται οι εργασίες εκφόρτωσης ή μεταφόρτωσης τόνου.

Για να χαρακτηρισθεί ένας λιμένας ως καθορισμένος, το κράτος μέλος του λιμένα ορίζει τις ώρες και τις τοποθεσίες κατά τις οποίες επιτρέπεται η εκφόρτωση και η μεταφόρτωση. Το κράτος μέλος του λιμένα εξασφαλίζει πλήρη κάλυψη όσον αφορά τις επιθεωρήσεις στη διάρκεια όλων των ωρών εκφόρτωσης και μεταφόρτωσης και σε όλες τις τοποθεσίες εκφόρτωσης και μεταφόρτωσης.

2. Τα κράτη μέλη κοινοποιούν στην Επιτροπή το αργότερο μέχρι τις 15 Φεβρουαρίου κάθε έτους τον κατάλογο των καθορισμένων λιμένων. Η Επιτροπή διαβιβάζει τις πληροφορίες αυτές στη γραμματεία της ICCAT πριν από την 1η Μαρτίου κάθε έτους.

3. Τα αλιευτικά σκάφη απαγορεύεται να εκφορτώνουν ή να μεταφορτώνουν σε οποιονδήποτε τόπο, πλην των λιμένων που έχουν καθοριστεί από τα ΣΜΣ και τα κράτη μέλη σύμφωνα με τις παραγράφους 1 και 2, οποιαδήποτε ποσότητα τόνου έχει αλιευθεί στον Ανατολικό Ατλαντικό και στη Μεσόγειο.

Άρθρο 18

Υποχρεώσεις καταχώρισης

1. Ο πλοίαρχος κοινοτικού σκάφους αλίευσης που αναφέρεται στο άρθρο 14, επιπλέον της συμμόρφωσης προς τα άρθρα 6 και 8 του κανονισμού (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής[9], υποχρεούται να καταχωρίζει στο ημερολόγιο, ανάλογα με την περίπτωση, τις πληροφορίες που απαριθμούνται στο παράρτημα II.

2. Ο πλοίαρχος κοινοτικού σκάφους αλίευσης, το οποίο συμμετέχει σε κοινή αλιευτική δραστηριότητα, καταγράφει τις εξής πρόσθετες πληροφορίες στο ημερολόγιο:

α) όσον αφορά το σκάφος αλίευσης που μεταβιβάζει τους ιχθείς σε κλωβούς:

i) το όνομά του και το διεθνές χαρακτηριστικό κλήσεως ασυρμάτου·

ii) την ημερομηνία και την ώρα της αλίευσης και της μεταβίβασης·

iii) την τοποθεσία της αλίευσης και της μεταβίβασης (γεωγραφικό μήκος/πλάτος)·

iv) την ποσότητα αλιευμάτων που ανασύρθηκαν επί του σκάφους και την ποσότητα αλιευμάτων που μεταβιβάστηκαν σε κλωβούς·

v) την ποσότητα αλιευμάτων που καταλογίστηκαν στην ατομική του ποσόστωση·

vi) το όνομα και τον αριθμό ICCAT του ρυμουλκού·

β) όσον αφορά τα άλλα σκάφη αλίευσης που δεν συμμετέχουν στη μεταβίβαση των ιχθύων:

i) τα ονόματά τους και τα διεθνή χαρακτηριστικά κλήσεως ασυρμάτου·

ii) την ημερομηνία και την ώρα της αλίευσης και της μεταβίβασης·

iii) την τοποθεσία της αλίευσης και της μεταβίβασης (γεωγραφικό μήκος/πλάτος)·

iv) ότι δεν έχουν ανασυρθεί επί του σκάφους ούτε έχουν μεταβιβαστεί σε κλωβούς αλιεύματα·

v) την ποσότητα αλιευμάτων που καταλογίστηκαν στην ατομική τους ποσόστωση·

vi) το όνομα και τον αριθμό ICCAT του σκάφους αλίευσης που αναφέρεται στο στοιχείο α)·

vii) το όνομα και τον αριθμό ICCAT του ρυμουλκού.

Άρθρο 19

Κοινές αλιευτικές δραστηριότητες

1. Οι κοινές αλιευτικές δραστηριότητες που αφορούν ερυθρό τόνο με τη συμμετοχή ενός ή περισσοτέρων αλιευτικών σκαφών που φέρουν σημαία ενός ή περισσοτέρων κρατών μελών επιτρέπονται μόνο με τη συγκατάθεση του οικείου ή των οικείων κρατών μελών σημαίας. Για να δοθεί η συγκατάθεση, κάθε αλιευτικό σκάφος πρέπει να είναι εξοπλισμένο για την αλιεία ερυθρού τόνου και να διαθέτει ατομική ποσόστωση.

2. Τη στιγμή της υποβολής της αίτησης αδείας, τα κράτη μέλη λαμβάνουν τα αναγκαία μέτρα για να λάβουν από τα αλιευτικά τους σκάφη, τα οποία συμμετέχουν σε κοινή αλιευτική δραστηριότητα, τις εξής πληροφορίες:

α) διάρκεια·

β) ταυτότητα των επιχειρήσεων που συμμετέχουν·

γ) ατομικές ποσοστώσεις των σκαφών·

δ) κλείδα κατανομής των αλιευμάτων μεταξύ των αλιευτικών σκαφών·

ε) και πληροφορίες σχετικά με τις μονάδες πάχυνσης ή εκτροφής προορισμού.

3. Κάθε κράτος μέλος διαβιβάζει στην Επιτροπή τις πληροφορίες που αναφέρονται στην παράγραφο 2 τουλάχιστον δεκαπέντε ημέρες πριν από την έναρξη της δραστηριότητας και με τη μορφή που ορίζεται στο παράρτημα V. Η Επιτροπή κοινοποιεί αμελλητί τις πληροφορίες αυτές στη γραμματεία της ICCAT και στο κράτος σημαίας των άλλων αλιευτικών σκαφών που συμμετέχουν στην κοινή αλιευτική δραστηριότητα, τουλάχιστον δέκα ημέρες πριν από την έναρξη της δραστηριότητας.

Άρθρο 20

Αναφορές αλιευμάτων

1. Ο πλοίαρχος σκάφους αλίευσης με γρι-γρι ή άλλου σκάφους αλίευσης με μήκος άνω των 24 μέτρων, το οποίο αλιεύει ενεργά τόνο διαβιβάζει, με ηλεκτρονικά ή άλλα μέσα, στις αρμόδιες αρχές του οικείου κράτους μέλους σημαίας ημερήσια αναφορά αλιευμάτων, η οποία περιλαμβάνει τουλάχιστον πληροφορίες σχετικά με την ποσότητα των αλιευμάτων, συμπεριλαμβανομένων των μηδενικών αλιευμάτων, την ημερομηνία και τη θέση (γεωγραφικό πλάτος και μήκος) των αλιευμάτων, σύμφωνα με το υπόδειγμα του παραρτήματος IV.

2. Ο πλοίαρχος σκάφους αλίευσης που δεν αναφέρεται στην παράγραφο 1 διαβιβάζει στις αρμόδιες αρχές του οικείου κράτους μέλους σημαίας εβδομαδιαία αναφορά αλιευμάτων, η οποία περιλαμβάνει τουλάχιστον πληροφορίες σχετικά με την ποσότητα των αλιευμάτων, συμπεριλαμβανομένων των μηδενικών αλιευμάτων, την ημερομηνία και τη θέση (γεωγραφικό πλάτος και μήκος) των αλιευμάτων. Η αναφορά αλιευμάτων διαβιβάζεται το αργότερο το μεσημέρι της Δευτέρας και περιλαμβάνει τα αλιεύματα της προηγούμενης εβδομάδας που λήγει τα μεσάνυχτα της Κυριακής GMT. Η αναφορά αυτή περιλαμβάνει πληροφορίες σχετικά με τον αριθμό ημερών εν πλω στο Ανατολικό Ατλαντικό και στη Μεσόγειο από την έναρξη της αλιευτικής δραστηριότητας ή από την τελευταία εβδομαδιαία αναφορά.

3. Κάθε κράτος μέλος διαβιβάζει αμελλητί στην Επιτροπή τις αναφορές αλιευμάτων που αναφέρονται στις παραγράφους 1 και 2, μόλις ληφθούν, σε μορφή αναγνώσιμη από υπολογιστή σύμφωνα με το υπόδειγμα του παραρτήματος IV. Η Επιτροπή διαβιβάζει τις πληροφορίες αυτές σε εβδομαδιαία βάση στη γραμματεία της ICCAT σύμφωνα με το υπόδειγμα του παραρτήματος IV.

4. Τα κράτη μέλη κοινοποιούν στην Επιτροπή, πριν από την 15η ημέρα κάθε μήνα, τις ποσότητες τόνου που αλιεύθηκαν στον Ανατολικό Ατλαντικό και τη Μεσόγειο Θάλασσα, οι οποίες έχουν εκφορτωθεί, μεταφορτωθεί, συλληφθεί στις διατάξεις παγίδευσης ή εγκλωβισθεί από αλιευτικά σκάφη που φέρουν τη σημαία τους κατά τον προηγούμενο μήνα. Η Επιτροπή διαβιβάζει αμελλητί τις πληροφορίες αυτές στη γραμματεία της ICCAT.

Άρθρο 21

Εκφορτώσεις

1. Κατά παρέκκλιση του άρθρου 7 του κανονισμού (ΕΟΚ) αριθ. 2847/93, ο πλοίαρχος κοινοτικού αλιευτικού σκάφους που αναφέρεται στο άρθρο 14 του παρόντος κανονισμού ή ο αντιπρόσωπός του, γνωστοποιεί στην αρμόδια αρχή του κράτους μέλους (συμπεριλαμβανομένου του κράτους μέλους σημαίας) ή του ΣΜΣ, του οποίου τους λιμένες ή τις εγκαταστάσεις εκφόρτωσης σκοπεύουν να χρησιμοποιήσουν, τουλάχιστον τέσσερις ώρες πριν από την προβλεπόμενη ώρα άφιξης στον λιμένα, τις ακόλουθες πληροφορίες:

α) προβλεπόμενη ώρα άφιξης·

β) εκτιμώμενη ποσότητα τόνου που διατηρείται επί του σκάφους·

γ) πληροφορίες σχετικά με τη γεωγραφική περιοχή στην οποία αλιεύθηκαν τα αλιεύματα.

2. Οι αρχές του κράτους μέλους του λιμένα τηρούν αρχείο όλων των προηγούμενων γνωστοποιήσεων για το τρέχον έτος.

3. Οι αρχές του κράτους μέλους του λιμένα αποστέλλουν αναφορά εκφόρτωσης στις αρχές του κράτους σημαίας του αλιευτικού σκάφους, εντός 48 ωρών από την ολοκλήρωση της εκφόρτωσης.

4. Μετά από κάθε ταξίδι και εντός 48 ωρών από την εκφόρτωση, οι πλοίαρχοι κοινοτικών σκαφών αλίευσης υποβάλλουν δήλωση εκφόρτωσης στις αρμόδιες αρχές του κράτους μέλους ή του ΣΜΣ όπου πραγματοποιείται η εκφόρτωση, καθώς και στο οικείο κράτος μέλος σημαίας. Ο πλοίαρχος του αδειοδοτημένου σκάφους αλίευσης είναι υπεύθυνος για την ακρίβεια της δήλωσης, η οποία πρέπει να αναφέρει, τουλάχιστον, τις ποσότητες ερυθρού τόνου που εκφορτώθηκαν, καθώς και την περιοχή όπου αλιεύθηκαν. Όλα τα αλιεύματα που εκφορτώνονται ζυγίζονται και δεν υπολογίζονται κατ' εκτίμηση.

5. Η παρούσα διάταξη δεν εφαρμόζεται στις εκφορτώσεις από σκάφη αλιείας με καλάμι (δόλωμα) και συρτή που έχουν αλιεύσει τόνο στον Ανατολικό Ατλαντικό, στις εκφορτώσεις τόνου που αλιεύθηκε στην Αδριατική Θάλασσα με σκοπό την εκτροφή και στις εκφορτώσεις τόνου που αλιεύθηκε στη Μεσόγειο Θάλασσα από παράκτιους μη βιομηχανικούς τύπους αλιείας νωπών ιχθύων με σκάφη με καλάμι, παραγάδι και καθετή.

Άρθρο 22

Εργασίες μεταβίβασης

1. Πριν από οποιαδήποτε εργασία μεταβίβασης σε ρυμουλκούμενους κλωβούς, ο πλοίαρχος του σκάφους αλίευσης διαβιβάζει στις αρμόδιες αρχές του οικείου κράτους μέλους σημαίας, πριν από τη μεταβίβαση, προηγούμενη γνωστοποίηση, στην οποία αναφέρονται:

α) το όνομα του σκάφους αλίευσης και ο αριθμός μητρώου ICCAT·

β) η προβλεπόμενη ώρα μεταβίβασης·

γ) η εκτιμώμενη ποσότητα τόνου που πρόκειται να μεταβιβαστεί·

δ) πληροφορίες για το στίγμα (γεωγραφικό μήκος/πλάτος) όπου πρόκειται να πραγματοποιηθεί η μεταβίβαση·

ε) το όνομα του ρυμουλκού, ο αριθμός των κλωβών που ρυμουλκεί και ο αριθμός μητρώου ICCAT.

2. Η μεταβίβαση δεν αρχίζει χωρίς προηγούμενη άδεια του κράτους σημαίας του σκάφους αλίευσης. Το κράτος μέλος σημαίας πληροφορεί τον πλοίαρχο του σκάφους αλίευσης ότι η μεταβίβαση δεν εγκρίνεται και ότι οφείλει να προχωρήσει στην ελευθέρωση των ιχθύων στη θάλασσα, εάν θεωρήσει μετά τη λήψη της γνωστοποίησης προ της μεταβίβασης ότι:

α) το σκάφος αλίευσης, το οποίο δήλωσε ότι αλίευσε τους ιχθείς, δεν διέθετε επαρκή ποσόστωση για τόνο προς εγκλωβισμό σε κλωβούς·

β) η ποσότητα των ιχθύων δεν έχει δεόντως αναφερθεί και δεν έχει προσμετρηθεί για την ανάλωση της ποσόστωσης που ενδεχομένως ισχύει·

γ) το σκάφος αλίευσης το οποίο δήλωσε ότι αλίευσε τους ιχθείς δεν διέθετε άδεια αλιείας τόνου ή

δ) το ρυμουλκό που δηλώθηκε ότι ανέλαβε τη μεταβίβαση των ιχθύων δεν είναι εγγεγραμμένο στο μητρώο όλων των άλλων αλιευτικών σκαφών της ICCAT που αναφέρεται στο άρθρο 14 ή δεν είναι εξοπλισμένο με σύστημα παρακολούθησης σκαφών (ΣΠΣ).

3. Ο πλοίαρχος του σκάφους αλίευσης συμπληρώνει και διαβιβάζει στις αρμόδιες αρχές του οικείου κράτους μέλους σημαίας, κατά τη λήξη των εργασιών μεταβίβασης στο ρυμουλκό, τη δήλωση μεταβίβασης της ICCAT, σύμφωνα με το υπόδειγμα του παραρτήματος ΙΙΙ.

4. Η δήλωση μεταβίβασης συνοδεύει τα μεταβιβαζόμενα αλιεύματα κατά τη μεταφορά τους στο ιχθυοτροφείο ή σε καθορισμένο λιμένα.

5. Η χορήγηση άδειας μεταβίβασης από το κράτος σημαίας δεν προδικάζει την χορήγηση άδειας για τις εργασίες εγκλωβισμού.

6. Ο πλοίαρχος του σκάφους αλίευσης εξασφαλίζει ότι οι δραστηριότητες μεταβίβασης παρακολουθούνται από υποβρύχια βιντεοκάμερα.

7. Ο περιφερειακός παρατηρητής της ICCAT που βρίσκεται επί του σκάφους αλίευσης, όπως αναφέρεται στο πρόγραμμα περιφερειακών παρατηρητών της ICCAT (παράρτημα VII), καταγράφει και υποβάλλει έκθεση σχετικά με τις διεξαγόμενες δραστηριότητες μεταβίβασης, επαληθεύει το στίγμα του σκάφους αλίευσης κατά την πραγματοποίηση των εργασιών μεταβίβασης, παρατηρεί και υπολογίζει κατ' εκτίμηση τα μεταβιβαζόμενα αλιεύματα και επαληθεύει τα στοιχεία που έχουν αναγραφεί στη γνωστοποίηση προ της μεταβίβασης η οποία αναφέρεται στην παράγραφο 2 και στη δήλωση μεταβίβασης της ICCAT που αναφέρεται στην παράγραφο 3.

Ο περιφερειακός παρατηρητής της ICCAT προσυπογράφει την γνωστοποίηση προ της μεταβίβασης και τη δήλωση μεταβίβασης της ICCAT. Επαληθεύει ότι η δήλωση μεταβίβασης της ICCAT έχει συμπληρωθεί ορθά και έχει διαβιβασθεί στον πλοίαρχο του ρυμουλκού.

8. Ο υπεύθυνος της διάταξης παγίδευσης τόνου συμπληρώνει και διαβιβάζει στις αρμόδιες αρχές του οικείου κράτους μέλους, κατά τη λήξη των εργασιών μεταβίβασης στο αλιευτικό σκάφος, τη δήλωση μεταβίβασης της ICCAT, σύμφωνα με το υπόδειγμα του παραρτήματος ΙΙΙ.

Άρθρο 23

Μεταφόρτωση

1. Κατά παρέκκλιση του άρθρου 11 του κανονισμού (ΕΟΚ) αριθ. 2847/93, απαγορεύεται η μεταφόρτωση τόνου εν πλω στον Ανατολικό Ατλαντικό και στη Μεσόγειο Θάλασσα.

2. Πριν από την είσοδο σε οποιονδήποτε λιμένα, ο πλοίαρχος ή ο αντιπρόσωπος του παραδίδοντος προς μεταφόρτωση αλιευτικού σκάφους υποβάλλει στις αρμόδιες αρχές του κράτους, τον λιμένα του οποίου επιθυμεί να χρησιμοποιήσει, τουλάχιστον 48 ώρες πριν από την προβλεπόμενη ώρα άφιξης, τις εξής πληροφορίες:

α) προβλεπόμενη ώρα άφιξης·

β) εκτιμώμενη ποσότητα τόνου που διατηρείται επί του σκάφους και πληροφορίες σχετικά με τη γεωγραφική περιοχή στην οποία αλιεύθηκε·

γ) το όνομα του παραδίδοντος προς μεταφόρτωση αλιευτικού σκάφους και τον αριθμό του στο μητρώο σκαφών αλίευσης της ICCAT στα οποία επιτρέπεται να αλιεύουν ενεργά τόνο ή στο μητρώο όλων των άλλων αλιευτικών σκαφών της ICCAT στα οποία επιτρέπεται να ασκούν δραστηριότητες στον Ανατολικό Ατλαντικό και στη Μεσόγειο Θάλασσα·

δ) το όνομα του παραλαμβάνοντος αλιευτικού σκάφους και τον αριθμό του στο μητρώο σκαφών αλίευσης της ICCAT στα οποία επιτρέπεται να αλιεύουν ενεργά τόνο ή στο μητρώο όλων των άλλων αλιευτικών σκαφών της ICCAT στα οποία επιτρέπεται να ασκούν δραστηριότητες στον Ανατολικό Ατλαντικό και στη Μεσόγειο Θάλασσα·

ε) το βάρος και τη γεωγραφική περιοχή αλίευσης του τόνου που πρόκειται να μεταφορτωθεί.

3. Τα αλιευτικά σκάφη δεν επιτρέπεται να μεταφορτώνουν, εκτός εάν έχουν λάβει εκ των προτέρων άδεια από το κράτος σημαίας τους.

4. Ο πλοίαρχος του παραδίδοντος προς μεταφόρτωση αλιευτικού σκάφους αποστέλλει, πριν από την έναρξη της μεταφόρτωσης, στο κράτος σημαίας του τις εξής πληροφορίες:

α) τις ποσότητες τόνου που πρόκειται να μεταφορτωθεί·

β) την ημερομηνία και τον λιμένα της μεταφόρτωσης·

γ) το όνομα, τον αριθμό νηολογίου και τη σημαία του παραλαμβάνοντος αλιευτικού σκάφους, καθώς και τον αριθμό του στο μητρώο σκαφών αλίευσης της ICCAT στα οποία επιτρέπεται να αλιεύουν ενεργά τόνο ή στο μητρώο των άλλων αλιευτικών σκαφών της ICCAT στα οποία επιτρέπεται να ασκούν δραστηριότητες συναφείς με τον τόνο·

δ) τη γεωγραφική περιοχή στην οποία αλιεύθηκε ο τόνος.

5. Η αρμόδια αρχή του κράτους μέλους, στον λιμένα του οποίου πραγματοποιείται η μεταφόρτωση:

α) επιθεωρεί το παραλαμβάνον αλιευτικό σκάφος κατά την άφιξη και ελέγχει το φορτίο και τα έγγραφα που σχετίζονται με τις εργασίες μεταφόρτωσης·

β) διαβιβάζει αναφορά μεταφόρτωσης στην αρχή του κράτους σημαίας του παραδίδοντος προς μεταφόρτωση αλιευτικού σκάφους εντός 48 ωρών από το πέρας της μεταφόρτωσης.

6. Οι πλοίαρχοι των κοινοτικών αλιευτικών σκαφών συμπληρώνουν και διαβιβάζουν στις αρμόδιες αρχές του κράτους μέλους σημαίας τους τη δήλωση μεταφόρτωσης ICCAT. Η δήλωση διαβιβάζεται το αργότερο εντός 48 ωρών από την ημερομηνία της μεταφόρτωσης σε λιμένα, σύμφωνα με το υπόδειγμα του παραρτήματος ΙΙΙ.

Άρθρο 24

Δραστηριότητες εγκλωβισμού

1. Το κράτος μέλος, στη δικαιοδοσία του οποίου υπάγεται το ιχθυοτροφείο πάχυνσης ή εκτροφής τόνου, υποβάλλει εντός μιας εβδομάδας από την ολοκλήρωση της δραστηριότητας εγκλωβισμού, αναφορά εγκλωβισμού, επικυρωμένη από παρατηρητή, στο κράτος μέλος ή στο ΣΜΣ, σκάφη του οποίου αλίευσαν τον τόνο, καθώς και στην Επιτροπή. Η Επιτροπή διαβιβάζει αμελλητί τις πληροφορίες αυτές στη γραμματεία της ICCAT. Η εν λόγω αναφορά περιλαμβάνει τις πληροφορίες που περιέχονται στη δήλωση εγκλωβισμού, όπως προβλέπεται στη σύσταση της ICCAT [06-07] σχετικά με την εκτροφή ερυθρού τόνου.

2. Στις περιπτώσεις που τα ιχθυοτροφεία πάχυνσης ή εκτροφής ευρίσκονται στην ανοικτή θάλασσα, η παράγραφος 1 εφαρμόζεται αναλόγως στα κράτη μέλη στα οποία είναι εγκατεστημένα τα φυσικά ή νομικά πρόσωπα που ευθύνονται για τα ιχθυοτροφεία πάχυνσης ή εκτροφής.

3. Πριν από κάθε δραστηριότητα μεταβίβασης σε ιχθυοτροφείο, η αρμόδια αρχή του κράτους μέλους του ιχθυοτροφείου πάχυνσης ή εκτροφής πληροφορεί το κράτος μέλος σημαίας ή το ΣΜΣ κράτος σημαίας του σκάφους αλίευσης σχετικά με τη μεταβίβαση σε κλωβούς ποσοτήτων που έχουν αλιευθεί από σκάφη αλίευσης που φέρουν τη σημαία του.

Το κράτος μέλος σημαίας του σκάφους αλίευσης ζητεί από την αρμόδια αρχή του κράτους μέλους του ιχθυοτροφείου πάχυνσης ή εκτροφής να προχωρήσει στη κατάσχεση των αλιευμάτων και στην ελευθέρωση των ιχθύων στη θάλασσα, εάν θεωρήσει μετά την λήψη των πληροφοριών ότι:

α) το σκάφος αλίευσης, το οποίο δήλωσε ότι αλίευσε τους ιχθείς, διέθετε ανεπαρκή ατομική ποσόστωση για τόνο προς εγκλωβισμό σε κλωβούς·

β) η ποσότητα των ιχθύων δεν έχει δεόντως αναφερθεί και δεν έχει προσμετρηθεί για τον υπολογισμό της ποσόστωσης που ενδεχομένως ισχύει· ή

γ) το σκάφος αλίευσης το οποίο δήλωσε ότι αλίευσε τους ιχθείς δεν διέθετε άδεια αλιείας τόνου.

4. Η μεταβίβαση δεν αρχίζει χωρίς προηγούμενη άδεια του κράτους μέλους ή του ΣΜΣ τη σημαία του οποίου φέρει το σκάφος αλίευσης.

5. Το κράτος μέλος, στη δικαιοδοσία του οποίου υπάγεται το ιχθυοτροφείο τόνου, λαμβάνει τα αναγκαία μέτρα για την απαγόρευση της τοποθέτησης σε κλωβούς προς πάχυνση ή εκτροφή τόνου που δεν συνοδεύεται από τα ακριβή, πλήρη και επικυρωμένα έγγραφα τα οποία απαιτούνται από την ICCAT.

6. Το κράτος μέλος, στη δικαιοδοσία του οποίου υπάγεται το ιχθυοτροφείο, εξασφαλίζει ότι οι δραστηριότητες μεταβίβασης από τους κλωβούς στο ιχθυοτροφείο παρακολουθούνται από υποβρύχια βιντεοκάμερα. Η απαίτηση αυτή δεν εφαρμόζεται στις περιπτώσεις που οι κλωβοί είναι στερεωμένοι απευθείας στο σύστημα πρόσδεσης.

Άρθρο 25

Σύστημα Παρακολούθησης Σκαφών

1. Ο κανονισμός (ΕΚ) αριθ. 2244/2003 της 18ης Δεκεμβρίου 2003[10] εφαρμόζεται στα αλιευτικά σκάφη που αναφέρονται στο άρθρο 2 στοιχείο β). Επιπλέον, τα κράτη μέλη εξασφαλίζουν ότι όλα τα ρυμουλκά υπό τη σημαία τους, ανεξαρτήτως μεγέθους, είναι εξοπλισμένα με σύστημα παρακολούθησης σκαφών.

2. Τα κράτη μέλη εξασφαλίζουν ότι τα οικεία Κέντρα Παρακολούθησης της Αλιείας διαβιβάζουν στην Επιτροπή, σε πραγματικό χρόνο και χρησιμοποιώντας το μορφότυπο «https data feed», τα μηνύματα του συστήματος παρακολούθησης σκαφών που λαμβάνονται από τα αλιευτικά σκάφη υπό τη σημαία τους. Η Επιτροπή αποστέλλει ηλεκτρονικά τα μηνύματα αυτά στη γραμματεία της ICCAT.

3. Τα κράτη μέλη εξασφαλίζουν ότι:

α) τα μηνύματα από τα αλιευτικά σκάφη υπό τη σημαία τους διαβιβάζονται στην Επιτροπή τουλάχιστον ανά δύο ώρες, όταν τα σκάφη ασκούν δραστηριότητες στον Ανατολικό Ατλαντικό και στη Μεσόγειο·

β) σε περίπτωση τεχνικής βλάβης, τα μηνύματα από τα αλιευτικά σκάφη υπό τη σημαία τους διαβιβάζονται στην Επιτροπή εντός 24 ωρών από τη λήψη τους από τα οικεία Κέντρα Παρακολούθησης Αλιείας·

γ) τα μηνύματα που διαβιβάζονται στην Επιτροπή φέρουν αύξοντα αριθμό (με αποκλειστικό αναγνωριστικό κωδικό), ώστε να αποφεύγεται η επανάληψή τους·

δ) τα μηνύματα που διαβιβάζονται στην Επιτροπή είναι σύμφωνα με το μορφότυπο ανταλλαγής δεδομένων που περιλαμβάνεται στο παράρτημα VIII.

4. Τα κράτη μέλη λαμβάνουν τα αναγκαία μέτρα για να εξασφαλίσουν ότι όλα τα μηνύματα που τίθενται στη διάθεση των οικείων σκαφών επιθεώρησης χαρακτηρίζονται ως εμπιστευτικά και χρησιμοποιούνται μόνο για τις επιθεωρήσεις εν πλω.

Άρθρο 26

Καταγραφή και αναφορά των δραστηριοτήτων παγίδευσης

1. Μετά την ολοκλήρωση κάθε αλιευτικής δραστηριότητας σε διατάξεις παγίδευσης τόνου τα αλιεύματα καταγράφονται και η σχετική αναφορά αλιευμάτων διαβιβάζεται με ηλεκτρονικά ή άλλα μέσα εντός 48 ωρών από το τέλος των εργασιών στην αρμόδια αρχή του κράτους μέλους όπου ευρίσκεται η διάταξη παγίδευσης.

2. Τα κράτη μέλη, μόλις λάβουν τις αναφορές αλιευμάτων, τις διαβιβάζουν με ηλεκτρονικά μέσα στην Επιτροπή. Η Επιτροπή διαβιβάζει αμελλητί τις πληροφορίες αυτές στη γραμματεία της ICCAT.

Άρθρο 27

Έλεγχος σε λιμένα ή σε ιχθυοτροφείο

1. Τα κράτη μέλη λαμβάνουν τα αναγκαία μέτρα για να εξασφαλίσουν ότι όλα τα σκάφη αλίευσης που περιλαμβάνονται στο μητρώο σκαφών της ICCAT στα οποία επιτρέπεται να αλιεύουν ενεργά τόνο και τα οποία εισέρχονται σε καθορισμένο λιμένα για να εκφορτώσουν ή/και να μεταφορτώσουν τόνο που αλιεύθηκε στον Ανατολικό Ατλαντικό και στη Μεσόγειο, υπόκεινται σε έλεγχο στον λιμένα.

2. Τα κράτη μέλη λαμβάνουν τα αναγκαία μέτρα για τον έλεγχο των δραστηριοτήτων εγκλωβισμού στα ιχθυοτροφεία πάχυνσης ή εκτροφής που υπάγονται στη δικαιοδοσία τους.

3. Στις περιπτώσεις που τα ιχθυοτροφεία πάχυνσης ή εκτροφής ευρίσκονται στην ανοικτή θάλασσα, η παράγραφος 2 εφαρμόζεται αναλόγως στα κράτη μέλη στα οποία είναι εγκατεστημένα τα φυσικά ή νομικά πρόσωπα που ευθύνονται για τα ιχθυοτροφεία πάχυνσης ή εκτροφής.

Άρθρο 28

Διασταυρούμενος έλεγχος

1. Τα κράτη μέλη επαληθεύουν, χρησιμοποιώντας και στοιχεία του ΣΠΣ (συστήματος παρακολούθησης σκαφών), την υποβολή των ημερολογίων και των συναφών πληροφοριών που καταγράφονται στα ημερολόγια των αλιευτικών σκαφών τους, στα έγγραφα μεταβίβασης/μεταφόρτωσης και στα έγγραφα αλιευμάτων.

2. Τα κράτη μέλη πραγματοποιούν διασταυρούμενους ελέγχους για όλες τις εκφορτώσεις και όλες τις μεταφορτώσεις ή τους εγκλωβισμούς, αντιπαραβάλλοντας τις ποσότητες ανά είδος που αναγράφονται στα ημερολόγια των αλιευτικών σκαφών ή τις ποσότητες ανά είδος που αναγράφονται στη δήλωση μεταφόρτωσης με τις ποσότητες που αναγράφονται στη δήλωση εκφόρτωσης ή στη δήλωση εγκλωβισμού, και με κάθε άλλο σχετικό έγγραφο, όπως τιμολόγια ή/και δελτία πώλησης.

Άρθρο 29

Πρόγραμμα κοινών διεθνών επιθεωρήσεων της ICCAT

1. Το πρόγραμμα κοινών διεθνών επιθεωρήσεων που θέσπισε η ICCAT κατά την τέταρτη τακτική σύνοδό της (Μαδρίτη, Νοέμβριος 1975), όπως τροποποιήθηκε από την ICCAT κατά την 16η έκτακτη σύνοδό της, το οποίο περιλαμβάνεται στο παράρτημα VI του παρόντος κανονισμού, εφαρμόζεται στην Κοινότητα.

2. Τα κράτη μέλη στα αλιευτικά σκάφη των οποίων έχει χορηγηθεί άδεια αλιείας τόνου στον Ανατολικό Ατλαντικό και στη Μεσόγειο, ορίζουν επιθεωρητές και πραγματοποιούν επιθεωρήσεις εν πλω στο πλαίσιο του προγράμματος.

3. Η Επιτροπή ή ο φορέας που ορίζεται από αυτήν μπορεί να διαθέσει στο πρόγραμμα κοινοτικούς επιθεωρητές.

4. Η Επιτροπή ή ο φορέας που ορίζεται από αυτήν συντονίζει τις δραστηριότητες επιτήρησης και επιθεώρησης για λογαριασμό της Κοινότητας. Προς το σκοπό αυτό, μπορεί να καταρτίζει, σε συνεννόηση με τα ενδιαφερόμενα κράτη μέλη, προγράμματα κοινής επιθεώρησης, τα οποία θα επιτρέψουν στην Κοινότητα να εκπληρώσει τις υποχρεώσεις της στο πλαίσιο του προγράμματος. Τα κράτη μέλη, αλιευτικά σκάφη των οποίων αλιεύουν τόνο, θεσπίζουν τα απαραίτητα μέτρα για να διευκολύνουν την υλοποίηση των εν λόγω προγραμμάτων, ιδίως όσον αφορά τους ανθρώπινους και υλικούς πόρους που απαιτούνται και τις περιόδους και τις περιοχές στις οποίες πρόκειται να αναπτυχθούν.

5. Τα κράτη μέλη κοινοποιούν στην Επιτροπή, έως την 1η Απριλίου κάθε έτους, τα ονόματα των επιθεωρητών και των σκαφών επιθεώρησης που σκοπεύουν να διαθέσουν στο πρόγραμμα κατά το επόμενο έτος. Με βάση τις πληροφορίες αυτές, η Επιτροπή καταρτίζει, σε συνεργασία με τα κράτη μέλη, σχέδιο της μελλοντικής κοινοτικής συμμετοχής στο πρόγραμμα εκάστου έτους, το οποίο και αποστέλλει στη γραμματεία της ICCAT και στα κράτη μέλη.

Άρθρο 30

Εθνικό πρόγραμμα παρατηρητών

1. Τα κράτη μέλη εξασφαλίζουν κάλυψη από παρατηρητές επί των οικείων σκαφών αλίευσης μήκους άνω των 15 μέτρων που αλιεύουν ενεργά τόνο όσον αφορά τουλάχιστον:

α) το 20% των ενεργών σκαφών αλίευσης με γρι-γρι μεταξύ 15 m και 24 m·

β) το 20 % των ενεργών πελαγικών μηχανοτρατών·

γ) το 20 % των ενεργών σκαφών αλίευσης με παραγάδι·

δ) το 20 % των ενεργών σκαφών αλιείας με καλάμι (δόλωμα)·

ε) το 100 % κατά τη διαδικασία συλλογής για διατάξεις παγίδευσης τόνου.

2. Έως ότου εφαρμοστεί πραγματικά από την ICCAT το πρόγραμμα περιφερειακών παρατηρητών που αναφέρεται στο άρθρο 31, κάθε κράτος μέλος εξασφαλίζει:

α) κάλυψη από παρατηρητές για το 20% τουλάχιστον των ενεργών σκαφών αλίευσης με γρι-γρι άνω των 24 m·

β) σε περίπτωση κοινών αλιευτικών δραστηριοτήτων, την παρουσία παρατηρητή κατά τη διάρκεια της αλιευτικής δραστηριότητας.

3. Τα καθήκοντα του παρατηρητή έγκεινται κυρίως:

α) στην παρακολούθηση της τήρησης του παρόντος κανονισμού από το σκάφος αλίευσης·

β) στην καταγραφή και αναφορά της αλιευτικής δραστηριότητας που περιλαμβάνει, μεταξύ άλλων, τα εξής:

i) ποσότητα αλιευμάτων (συμπεριλαμβανομένων των παρεμπιπτόντων), όπου περιλαμβάνεται επίσης ο τρόπος διάθεσης των διαφόρων ειδών, όπως διατήρηση επί του σκάφους ή απόρριψη νεκρών ή ζωντανών·

ii) περιοχή αλίευσης με γεωγραφικό πλάτος και μήκος·

iii) μέτρηση της προσπάθειας (π.χ. αριθμός ποντίσεων, αριθμός αγκίστρων κλπ.), όπως ορίζεται στο Εγχειρίδιο πεδίου της ICCAT για τα διάφορα εργαλεία·

iv) ημερομηνία αλίευσης·

γ) στην παρατήρηση και εκτίμηση των αλιευμάτων και στην επαλήθευση των εγγραφών στο ημερολόγιο του σκάφους·

δ) στη διόπτευση και καταγραφή σκαφών τα οποία πιθανόν αλιεύουν παραβιάζοντας τα μέτρα διατήρησης της ICCAT.

Επιπλέον, οι παρατηρητές εκτελούν επιστημονικές εργασίες, όπως συλλογή δεδομένων όσον αφορά το καθήκον ΙΙ, κατά τα οριζόμενα και όταν απαιτείται από την ICCAT, βάσει των οδηγιών της μόνιμης επιτροπής έρευνας και στατιστικών της ICCAT.

4. Για την εφαρμογή αυτής της υποχρέωσης των παρατηρητών, τα κράτη μέλη:

α) εξασφαλίζουν αντιπροσωπευτική χρονική και χωρική κάλυψη, ώστε η Επιτροπή να λαμβάνει επαρκή και κατάλληλα δεδομένα και πληροφορίες σχετικά με τα αλιεύματα, την προσπάθεια και άλλα επιστημονικά και διαχειριστικά θέματα, λαμβανομένων υπόψη των χαρακτηριστικών των στόλων και των τύπων αλιείας·

β) εξασφαλίζουν αξιόπιστα πρωτόκολλα συλλογής δεδομένων·

γ) εξασφαλίζουν την ορθή κατάρτιση και έγκριση των παρατηρητών πριν από την τοποθέτησή τους·

δ) εξασφαλίζουν, στο μέτρο του δυνατού, την ελάχιστη δυνατή διαταραχή των εργασιών των σκαφών που αλιεύουν στη ζώνη της σύμβασης.

5. Έως ότου εφαρμοστεί πραγματικά από την ICCAT το πρόγραμμα περιφερειακών παρατηρητών που αναφέρεται στο άρθρο 31, κάθε κράτος μέλος, στη δικαιοδοσία του οποίου υπάγεται το ιχθυοτροφείο πάχυνσης ή εκτροφής τόνου, εξασφαλίζει την παρουσία παρατηρητή κατά τη διάρκεια όλων των μεταβιβάσεων τόνου σε κλωβούς και όλων των δραστηριοτήτων συλλογής ιχθύων από το ιχθυοτροφείο.

Άρθρο 31

Πρόγραμμα περιφερειακών παρατηρητών της ICCAT

1. Κάθε κράτος μέλος εξασφαλίζει την παρουσία παρατηρητών της ICCAT:

α) σε όλα τα σκάφη γρι-γρι άνω των 24 m καθόλη τη διάρκεια της αλιευτικής περιόδου·

β) σε όλα τα σκάφη γρι-γρι που συμμετέχουν σε κοινές αλιευτικές δραστηριότητες, ανεξαρτήτως του μήκους των σκαφών. Ο παρατηρητής της ICCAT είναι παρών στη διάρκεια της αλιευτικής δραστηριότητας.

Τα σκάφη γρι-γρι άνω των 24 m χωρίς περιφερειακό παρατηρητή της ICCAT δεν επιτρέπεται να αλιεύουν ή να ασκούν δραστηριότητες συναφείς με την αλιεία τόνου.

2. Κάθε κράτος μέλος, στη δικαιοδοσία του οποίου υπάγεται το ιχθυοτροφείο πάχυνσης ή εκτροφής τόνου, εξασφαλίζει την παρουσία παρατηρητή της ICCAT κατά τη διάρκεια όλων των μεταβιβάσεων τόνου σε κλωβούς και όλων των δραστηριοτήτων συλλογής ιχθύων από το ιχθυοτροφείο.

Τα καθήκοντα του παρατηρητή της ICCAT περιλαμβάνουν κυρίως:

α) παρατήρηση και παρακολούθηση της συμμόρφωσης της σχετικής με την εκτροφή δραστηριότητας με τα άρθρα 4α, 4β και 4γ του κανονισμού (ΕΚ) αριθ. 1936/2001·

β) επικύρωση της έκθεσης εγκλωβισμού που αναφέρεται στο άρθρο 24·

γ) εκτέλεση επιστημονικών εργασιών, π.χ. συλλογή δειγμάτων σύμφωνα με τις απαιτήσεις της ICCAT, βάσει των οδηγιών της μόνιμης επιτροπής έρευνας και στατιστικών της ICCAT.

δ) στους παρατηρητές της ICCAT επιτρέπεται η πρόσβαση στο πλήρωμα του σκάφους και στο προσωπικό του ιχθυοτροφείου, καθώς και στα εργαλεία, τους κλωβούς και τον εξοπλισμό·

ε) επιτρέπεται επίσης στους παρατηρητές της ICCAT, μετά από αίτημά τους, η πρόσβαση στον ακόλουθο εξοπλισμό, εφόσον υπάρχει στο σκάφος στο οποίο επιβαίνουν, ούτως ώστε να διευκολυνθεί η εκτέλεση των καθηκόντων τους, που ορίζονται στην παράγραφο 4 του παραρτήματος VII:

i) δορυφορικό εξοπλισμό ναυσιπλοΐας·

ii) οθόνες ραντάρ, όταν είναι εν χρήσει·

iii) ηλεκτρονικά μέσα επικοινωνίας·

στ) στους παρατηρητές της ICCAT παρέχονται διευκολύνσεις, συμπεριλαμβανομένης της ενδιαίτησης, της τροφής και κατάλληλων εγκαταστάσεων υγιεινής, ίδιες με εκείνες των αξιωματικών·

ζ) στους παρατηρητές της ICCAT παρέχεται επαρκής χώρος στη γέφυρα ή στο πιλοτήριο για εργασία γραφείου, καθώς και κατάλληλος χώρος στο κατάστρωμα για την εκτέλεση των καθηκόντων του παρατηρητή· και

η) τα κράτη μέλη σημαίας διασφαλίζουν ότι οι πλοίαρχοι, τα πληρώματα, οι ιδιοκτήτες των ιχθυοτροφείων και οι πλοιοκτήτες δεν παρακωλύουν, εκφοβίζουν, παρεμβαίνουν, επηρεάζουν, δωροδοκούν ή προσπαθούν να δωροδοκήσουν παρατηρητή της ICCAT κατά την εκτέλεση των καθηκόντων του.

3. Όλες οι δαπάνες που απορρέουν από την εκτέλεση των καθηκόντων των παρατηρητών της ICCAT βαρύνουν τα κράτη μέλη. Τα κράτη μέλη μπορούν να χρεώνουν τις δαπάνες αυτές, εν όλω ή εν μέρει, στους υπευθύνους των ιχθυοτροφείων και στους πλοιοκτήτες των σκαφών γρι-γρι.

4. Το πρόγραμμα περιφερειακών παρατηρητών της ICCAT που περιλαμβάνεται στο παράρτημα VII εφαρμόζεται στην Κοινότητα.

Άρθρο 32

Πρόσβαση στα στοιχεία μαγνητοσκοπήσεων

Κάθε κράτος μέλος εξασφαλίζει ότι οι μαγνητοσκοπήσεις των οικείων αλιευτικών σκαφών και ιχθυοτροφείων, συμπεριλαμβανομένων των μαγνητοσκοπήσεων δραστηριοτήτων μεταβίβασης και εγκλωβισμού, τίθενται στη διάθεση των επιθεωρητών και παρατηρητών της ICCAT.

Κάθε κράτος μέλος, στη δικαιοδοσία του οποίου υπάγεται το ιχθυοτροφείο τόνου, εξασφαλίζει ότι οι μαγνητοσκοπήσεις των οικείων αλιευτικών σκαφών και ιχθυοτροφείων, συμπεριλαμβανομένων των μαγνητοσκοπήσεων δραστηριοτήτων μεταβίβασης και εγκλωβισμού, τίθενται στη διάθεση των κοινοτικών επιθεωρητών και παρατηρητών.

Άρθρο 33

Επιβολή της εφαρμογής

1. Τα κράτη μέλη λαμβάνουν μέτρα επιβολής όσον αφορά τα αλιευτικά σκάφη που φέρουν τη σημαία τους, σε περίπτωση που έχει αποδειχθεί βάσει της νομοθεσίας τους ότι τα εν λόγω αλιευτικά σκάφη δεν συμμορφώνονται με τις διατάξεις των άρθρων 4, 6, 8, 17, 18, 19, 20 και 23. Τα μέτρα είναι δυνατόν να περιλαμβάνουν ιδίως, ανάλογα με τη σοβαρότητα της παράβασης και σύμφωνα με τις σχετικές διατάξεις του εθνικού δικαίου, τα εξής:

α) χρηματικό πρόστιμο·

β) κατάσχεση των παράνομων αλιευτικών εργαλείων και αλιευμάτων·

γ) συντηρητική κατάσχεση του σκάφους·

δ) αναστολή ή αφαίρεση της άδειας αλιείας·

ε) μείωση ή αφαίρεση της αλιευτικής ποσόστωσης, εάν ισχύει.

2. Τα κράτος μέλος στη δικαιοδοσία του οποίου υπάγεται το ιχθυοτροφείο τόνου λαμβάνει μέτρα επιβολής της εφαρμογής όσον αφορά το εν λόγω ιχθυοτροφείο, σε περίπτωση που έχει αποδειχθεί βάσει της νομοθεσίας του ότι το εν λόγω ιχθυοτροφείο δεν συμμορφώνεται με τις διατάξεις των άρθρων 24 και 31 παράγραφος 2 του παρόντος κανονισμού και των άρθρων 4α, 4β και 4γ του κανονισμού (ΕΚ) αριθ. 1936/2001. Τα μέτρα είναι δυνατόν να περιλαμβάνουν ιδίως, ανάλογα με τη σοβαρότητα της παράβασης και σύμφωνα με τις σχετικές διατάξεις του εθνικού δικαίου, τα εξής:

α) χρηματικό πρόστιμο·

β) προσωρινή ή οριστική διαγραφή από το μητρώο των ιχθυοτροφείων πάχυνσης·

γ) απαγόρευση της τοποθέτησης σε κλωβούς ή της εμπορίας ποσοτήτων τόνου.

Άρθρο 34

Μέτρα που αφορούν την αγορά

1. Απαγορεύονται το κοινοτικό εμπόριο, η εκφόρτωση, οι εισαγωγές, οι εξαγωγές, η τοποθέτηση σε κλωβούς για πάχυνση ή εκτροφή, οι επανεξαγωγές και οι μεταφορτώσεις τόνου του Ανατολικού Ατλαντικού και της Μεσογείου που δεν συνοδεύονται από τα ακριβή, πλήρη και επικυρωμένα έγγραφα που απαιτούνται βάσει του παρόντος κανονισμού.

2. Απαγορεύονται το κοινοτικό εμπόριο, οι εισαγωγές, η εκφόρτωση, η τοποθέτηση σε κλωβούς για πάχυνση ή εκτροφή, η μεταποίηση, οι εξαγωγές, οι επανεξαγωγές και οι μεταφορτώσεις τόνου του Ανατολικού Ατλαντικού και της Μεσογείου που έχει αλιευθεί από αλιευτικά σκάφη, των οποίων το κράτος σημαίας δεν διαθέτει ποσόστωση, όριο αλιευμάτων ή κατανομή αλιευτικής προσπάθειας για τόνο του Ανατολικού Ατλαντικού και της Μεσογείου, βάσει των μέτρων διαχείρισης και διατήρησης της ICCAT, ή οι αλιευτικές δυνατότητες του κράτους σημαίας έχουν εξαντληθεί ή των οποίων οι ατομικές ποσοστώσεις που αναφέρονται στο άρθρο 4 έχουν εξαντληθεί. Με βάση τις πληροφορίες που λαμβάνονται από τη γραμματεία της ICCAT, η Επιτροπή ενημερώνει όλα τα κράτη μέλη ότι έχουν εξαντληθεί οι ποσοστώσεις ενός ΣΜΣ.

3. Απαγορεύονται το κοινοτικό εμπόριο, οι εισαγωγές, οι εκφορτώσεις, η μεταποίηση, οι εξαγωγές από ιχθυοτροφεία πάχυνσης ή εκτροφής που δεν συμμορφώνονται με τη σύσταση [06-07] της ICCAT σχετικά με την εκτροφή τόνου.

Άρθρο 35

Συντελεστές μετατροπής

Οι συντελεστές μετατροπής που έχουν εγκριθεί από τη μόνιμη επιτροπή έρευνας και στατιστικών της ICCAT εφαρμόζονται κατά τον υπολογισμό του ισοδύναμου ζώντος βάρους του μεταποιημένου τόνου.

Άρθρο 36

Συντελεστές ανάπτυξης για τον τόνο που έχει υποβληθεί σε πάχυνση ή εκτροφή

Τα κράτη μέλη ορίζουν συντελεστές ανάπτυξης, οι οποίοι εφαρμόζονται στον τόνο που υποβάλλεται σε πάχυνση ή εκτροφή σε κλωβούς, και κοινοποιούν στην Επιτροπή τους συντελεστές και τη μεθοδολογία που χρησιμοποιούν έως τις 15 Σεπτεμβρίου 2009. Η Επιτροπή διαβιβάζει τα στοιχεία αυτά στη γραμματεία της ICCAT και στη μόνιμη επιτροπή έρευνας και στατιστικών της ICCAT.

Άρθρο 37

Αξιολόγηση

Κάθε κράτος μέλος υποβάλλει κάθε έτος έως τις 15 Σεπτεμβρίου στην Επιτροπή αναλυτική έκθεση σχετικά με την εκ μέρους του εφαρμογή του κανονισμού. Η Επιτροπή υποβάλλει κάθε έτος έως τις 15 Οκτωβρίου στη γραμματεία της ICCAT αναλυτική έκθεση σχετικά με την εφαρμογή της σύστασης [08-05] της ICCAT.

Άρθρο 38

Χρηματοδότηση

Το πολυετές σχέδιο αποκατάστασης του ερυθρού τόνου στον Ανατολικό Ατλαντικό και στη Μεσόγειο λογίζεται ως σχέδιο αποκατάστασης κατά την έννοια του άρθρου 5 του κανονισμού (ΕΚ) αριθ. 2371/2002.

ΚΕΦΑΛΑΙΟ VI

TEΛΙΚΕΣ ΔΙΑΤΑΞΕΙΣ

Άρθρο 39

Κατάργηση

1. Ο κανονισμός (ΕΚ) αριθ. 1559/2007[11] του Συμβουλίου, της 17ης Δεκεμβρίου 2007, για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο και για την τροποποίηση του κανονισμού (ΕΚ) αριθ. 520/2007 καταργείται.

2. Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος IX.

Άρθρο 40

Τροποποιήσεις του κανονισμού (ΕΚ) αριθ. 43/2009

Τα άρθρα 92 και 93 του κανονισμού (EK) αριθ. 43/2009[12] καταργούνται.

Άρθρο 41

Έναρξη ισχύος

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες […]

Για το Συμβούλιο

Ο Πρόεδρος

ΠΑΡΑΡΤΗΜΑ I

Πρόσθετοι ειδικοί όροι που ισχύουν για τα σκάφη αλιείας με καλάμι (δόλωμα) και συρτή στον Ανατολικό Ατλαντικό, για τα σκάφη που αλιεύουν τόνο στην Αδριατική Θάλασσα με σκοπό την εκτροφή και για τους παράκτιους μη βιομηχανικούς τύπους αλιείας νωπών ιχθύων με σκάφη με καλάμι, παραγάδι και καθετή στη Μεσόγειο Θάλασσα.

1. α) Τα κράτη μέλη εξασφαλίζουν ότι τα σκάφη αλίευσης στα οποία έχει χορηγηθεί ειδική άδεια αλιείας περιλαμβάνονται σε κατάλογο που αναγράφει το όνομά τους και τον αριθμό κοινοτικού μητρώου στόλου (ΚΜΣ) του σκάφους, όπως ορίζεται στο παράρτημα Ι του κανονισμού (ΕΚ) αριθ. 26/2004 της Επιτροπής. Τα κράτη μέλη εκδίδουν την ειδική άδεια αλιείας μόνον όταν το σκάφος έχει εγγραφεί στο μητρώο της ICCAT για σκάφη αλίευσης που επιτρέπεται να αλιεύουν ενεργά τόνο.

β) Έως τις 15 Ιανουαρίου κάθε έτους, τα κράτη μέλη αποστέλλουν στην Επιτροπή, σε μορφή αναγνώσιμη από υπολογιστή, τον κατάλογο που αναφέρεται στο στοιχείο α) και όλες τις επακόλουθες τροποποιήσεις του.

γ) Κάθε μεταγενέστερη αλλαγή δεν γίνεται δεκτή, εκτός εάν ένα από τα δηλωθέντα σκάφη αλίευσης αδυνατεί να συμμετάσχει λόγω θεμιτών επιχειρησιακών λόγων ή ανωτέρας βίας. Στις περιπτώσεις αυτές, τα ενδιαφερόμενα κράτη μέλη ενημερώνουν αμέσως την Επιτροπή, παρέχοντας:

i) πλήρη στοιχεία για τη σκοπούμενη αντικατάσταση του σκάφους αλίευσης που αναφέρεται στην παράγραφο 3 του παρόντος παραρτήματος·

ii) συνοπτική αναφορά των λόγων που δικαιολογούν την αντικατάσταση και τυχόν σχετικά αποδεικτικά στοιχεία ή αναφορές.

Η Επιτροπή διαβιβάζει αμελλητί τις τροποποιήσεις στη γραμματεία της ICCAT.

2. α) Απαγορεύεται η εκφόρτωση ή/και η μεταφόρτωση από τα σκάφη αλίευσης που αναφέρονται στην παράγραφο 1 οποιασδήποτε ποσότητας αλιευμάτων τόνου σε οποιονδήποτε τόπο πλην των λιμένων που έχουν καθοριστεί από τα κράτη μέλη ή τα ΣΜΣ.

β) Τα κράτη μέλη ορίζουν τόπους που χρησιμοποιούνται για εκφορτώσεις ή τόπους πλησίον της ακτής (καθορισμένοι λιμένες) στους οποίους επιτρέπονται οι εργασίες εκφόρτωσης ή μεταφόρτωσης τόνου.

γ) Για να χαρακτηρισθεί ένας λιμένας ως καθορισμένος, το κράτος μέλος του λιμένα ορίζει τις ώρες και τις τοποθεσίες κατά τις οποίες επιτρέπεται η εκφόρτωση. Το κράτος μέλος του λιμένα εξασφαλίζει πλήρη κάλυψη όσον αφορά τις επιθεωρήσεις στη διάρκεια όλων των ωρών εκφόρτωσης και σε όλες τις τοποθεσίες εκφόρτωσης.

δ) Τα κράτη μέλη κοινοποιούν στην Επιτροπή το αργότερο μέχρι τις 15 Φεβρουαρίου κάθε έτους τον κατάλογο των καθορισμένων λιμένων. Η Επιτροπή διαβιβάζει τις πληροφορίες αυτές στη γραμματεία της ICCAT πριν από την 1η Μαρτίου κάθε έτους.

3. Κατά παρέκκλιση των διατάξεων του άρθρου 7 του κανονισμού (ΕΟΚ) αριθ. 2847/93, ο πλοίαρχος κοινοτικού σκάφους αλίευσης που αναφέρεται στις παραγράφους 1 και 2 του εν λόγω άρθρου ή ο αντιπρόσωπός του γνωστοποιούν στην αρμόδια αρχή του κράτους μέλους (συμπεριλαμβανομένης της αρμόδιας αρχής του κράτους μέλους σημαίας τους) ή του ΣΜΣ, τους λιμένες ή τις εγκαταστάσεις εκφόρτωσης του οποίου σκοπεύουν να χρησιμοποιήσουν, τουλάχιστον τέσσερις ώρες πριν από την προβλεπόμενη ώρα άφιξης στον λιμένα, τις ακόλουθες πληροφορίες:

α) προβλεπόμενη ώρα άφιξης·

β) εκτιμώμενη ποσότητα τόνου που διατηρείται επί του σκάφους·

γ) πληροφορίες σχετικά με τη γεωγραφική περιοχή στην οποία αλιεύθηκαν τα αλιεύματα.

Τα κράτη μέλη εξασφαλίζουν ότι κάθε εκφόρτωση υποβάλλεται σε επιθεώρηση στον λιμένα.

4. Τα κράτη μέλη θεσπίζουν καθεστώς αναφοράς αλιευμάτων που εξασφαλίζει την αποτελεσματική παρακολούθηση της χρήσης της ποσόστωσης κάθε σκάφους αλίευσης. Οι λιμενικές αρχές κάθε κράτους μέλους τηρούν αρχείο όλων των προηγούμενων γνωστοποιήσεων για το τρέχον έτος.

5. Ο πλοίαρχος του σκάφους αλίευσης μεριμνά ώστε κάθε ποσότητα τόνου που εκφορτώνεται σε καθορισμένο λιμένα να ζυγίζεται πριν από την πρώτη πώληση ή τη μεταφορά της εκτός του λιμένα εκφόρτωσης·

6. Τα αλιεύματα τόνου δεν επιτρέπεται να διατεθούν για λιανική πώληση στον τελικό καταναλωτή, ανεξάρτητα από τη μέθοδο εμπορίας, εκτός εάν αναφέρονται με κατάλληλη σήμανση ή ετικέτα τα εξής:

α) το είδος και τα χρησιμοποιηθέντα εργαλεία·

β) η περιοχή κι η ημερομηνία της αλίευσης.

7. Τα κράτη μέλη, των οποίων τα σκάφη αλιείας με καλάμι, παραγάδι, καθετή και συρτή επιτρέπεται να αλιεύουν τόνο, θεσπίζουν απαιτήσεις τοποθέτησης πινακίδας στην ουρά ως εξής:

α) οι πινακίδες πρέπει να τοποθετούνται στην ουρά κάθε ατόμου τόνου κατά την εκφόρτωση·

β) κάθε πινακίδα ουράς έχει μοναδικό αριθμό ταυτοποίησης, ο οποίος περιλαμβάνεται στα στατιστικά έγγραφα τόνου και αναγράφεται στο εξωτερικό κάθε συσκευασίας που περιέχει τόνο.

ΠΑΡΑΡΤΗΜΑ II

Προδιαγραφές για ημερολόγια

Ελάχιστες προδιαγραφές για ημερολόγια:

1. Το ημερολόγιο περιέχει αριθμημένα φύλλα·

2. Το ημερολόγιο συμπληρώνεται υποχρεωτικά κάθε ημέρα (μεσάνυχτα) ή πριν από την άφιξη σε λιμένα·

3. Το ημερολόγιο πρέπει να είναι συμπληρωμένο σε περίπτωση επιθεώρησης εν πλω·

4. Αντίγραφο των φύλλων παραμένει στο ημερολόγιο και δεν αφαιρείται·

5. Το ημερολόγιο τηρείται επί του σκάφους προκειμένου να καλύπτει δραστηριότητες ενός έτους.

Στοιχειώδεις τυπικές πληροφορίες που καταχωρίζονται στο ημερολόγιο:

1. Ονοματεπώνυμο και διεύθυνση πλοιάρχου·

2. Ημερομηνίες και λιμένες αναχώρησης, ημερομηνίες και λιμένες άφιξης·

3. Όνομα σκάφους, αριθμός νηολογίου, αριθμός ICCAT και αριθμός IMO (εάν υπάρχει). Σε περίπτωση κοινών αλιευτικών δραστηριοτήτων, ονόματα των σκαφών, αριθμοί νηολογίου, αριθμοί ICCAT και αριθμοί IMO (εάν υπάρχουν) όλων των σκαφών που συμμετέχουν στις εργασίες·

4. Αλιευτικά εργαλεία:

α) κωδικός τύπου FΑΟ·

β) Διαστάσεις (μήκος, μέγεθος ματιών, αριθμός αγκιστριών κλπ.).

5. Εργασίες εν πλω σε μία γραμμή (τουλάχιστον) ανά ημέρα ταξιδίου, στην οποία αναγράφονται:

α) Δραστηριότητα (αλιεία, πλεύση κλπ.).

β) Θέση: ακριβές ημερήσιο στίγμα (σε μοίρες και λεπτά), που καταγράφεται για κάθε αλιευτική δραστηριότητα ή το μεσημέρι εφόσον κατά τη διάρκεια της ημέρας δεν έχει πραγματοποιηθεί αλιεία·

γ) Καταγραφή αλιευμάτων·

6. Στοιχεία αναγνώρισης ειδών:

α) με τον κωδικό FΑΟ·

β) ζων βάρος (RWT) σε kg ημερησίως.

7. Υπογραφή πλοιάρχου·

8. Υπογραφή παρατηρητή (κατά περίπτωση)·

9. Τρόπος καταμέτρησης βάρους: εκτίμηση, ζύγιση επί του σκάφους·

10. Στο ημερολόγιο αναγράφεται το ισοδύναμο βάρος ζωντανών αλιευμάτων και αναφέρονται οι συντελεστές μετατροπής που χρησιμοποιήθηκαν κατά την εκτίμηση.

Ελάχιστες πληροφορίες σε περίπτωση εκφόρτωσης, μεταφόρτωσης/μεταβίβασης:

1. Ημερομηνίες και λιμένας εκφόρτωσης/μεταφόρτωσης/μεταβίβασης·

2. Προϊόντα:

α) παρουσίαση·

β) αριθμός ιχθύων ή κιβώτια και ποσότητα σε kg.

3. Υπογραφή πλοιάρχου ή του πράκτορα του σκάφους.

ΠΑΡΑΡΤΗΜΑ III

ΔΗΛΩΣΗ ΜΕΤΑΒΙΒΑΣΗΣ / ΜΕΤΑΦΟΡΤΩΣΗΣ ICCAT

Αριθ. εγγράφου

Ρυμουλκό/Σκάφος μεταφοράς Όνομα σκάφους και διακριτικό κλήσεως ασυρμάτου: Σημαία: Αριθμός αδείας κράτους σημαίας: Αριθμός εθνικού νηολογίου: Αριθμός μητρώου ICCAT: Αριθμός IMO: | Αλιευτικό σκάφος Όνομα σκάφους και διακριτικό κλήσεως ασυρμάτου: Σημαία: Αριθμός αδείας κράτους σημαίας: Αριθμός εθνικού νηολογίου: Αριθμός μητρώου ICCAT: Εξωτερικά σημεία αναγνώρισης: Αριθμός φύλλου ημερολογίου αλιείας: | Ιχθυοτροφείο προορισμού Όνομα Αριθμός μητρώου ICCAT | Διάταξη παγίδευσης Όνομα Αριθμός μητρώου ICCAT |

Σημαία | Αριθμός ICCAT | Όνομα σκάφους | Αρχή της σχετικής περιόδου | Τέλος της σχετικής περιόδου | Διάρκεια της περιόδου που καλύπτει η αναφορά (σε ημέρες) | Ημερομηνία αλίευσης | Αλιεύματα | Κατανεμηθέν βάρος σε περίπτωση κοινής αλιευτικής δραστηριότητας (kg) |

Έναρξη καταχώρισης | SR | Υ | Στοιχεία συστήματος· υποδηλώνει την αρχή της καταχώρισης |

Διεύθυνση | AD | Υ | 3*ψήφιο | Διεύθυνση ISO-3166 | Στοιχεία μηνύματος· προορισμός· "EEC" για την Επιτροπή |

Από | FR | Υ | 3*ψήφιο | Διεύθυνση ISO-3166 | Στοιχεία μηνύματος· τριψήφιος κωδικός ISO του διαβιβάζοντος συμβαλλόμενου μέρους |

Αύξων αριθμός | SQ | Π | 6*ψήφιος αριθμός | NNNNNN | Στοιχεία μηνύματος· αύξων αριθμός μηνύματος κατά το τρέχον έτος |

Τύπος μηνύματος | TM | Υ | 3*ψήφιο | Κωδικός | Στοιχεία μηνύματος· τύπος μηνύματος, "POS" ως μήνυμα/αναφορά στίγματος που διαβιβάζεται μέσω ΣΠΣ ή με άλλα μέσα από σκάφη με ελαττωματική συσκευή δορυφορικού εντοπισμού |

Διακριτικό κλήσεως ασυρμάτου | RC | Π1 | 7*ψήφιο | Κωδικός IRCS | Στοιχεία νηολόγησης του σκάφους· όνομα σκάφους |

Αριθμός ταξιδιού | TN | Π | 3*ψήφιος | NNN | Στοιχεία δραστηριότητας· αύξων αριθμός αλιευτικού ταξιδιού κατά το τρέχον έτος |

Όνομα σκάφους | NA | Π | 30*ψήφιο | Στοιχεία νηολόγησης του σκάφους· όνομα σκάφους |

Εσωτερικός αριθμός αναφοράς του συμβαλλόμενου μέρους | IR | Π1 | 12*ψήφιος | ISO-3166 + κωδικός | Στοιχεία νηολόγησης σκάφους. Μοναδικός αριθμός σκάφους συμβαλλόμενου μέρους ως τριψήφιος κωδικός ISO του κράτους σημαίας ακολουθούμενος από κωδικό («αριθμό ΚΜΣ») |

Εξωτερικός αριθμός νηολογίου | XR | Π1 | 14*ψήφιος | Πλευρικός αριθμός σκάφους ή αριθμός IMO εάν δεν υπάρχει πλευρικός αριθμός |

Γεωγραφικό πλάτος (δεκαδικό) | LT | Υ | 7*ψήφιο | +/-DD.ddd | Στοιχεία δραστηριότητας· στίγμα κατά τη στιγμή της διαβίβασης |

Γεωγραφικό μήκος (δεκαδικό) | LG | Υ | 8*ψήφιο | +/-DDD.ddd | Στοιχεία δραστηριότητας· στίγμα κατά τη στιγμή της διαβίβασης |

Πορεία | CO | Υ | 3*ψήφιο | Σε κλίμακα 360° | Πορεία του σκάφους |

Ταχύτητα | SP | Υ | 3*ψήφιο | Κόμβοι * 10 | Ταχύτητα του σκάφους |

Ελεύθερο κείμενο | MS | Π | 255*ψήφιο | Συναγερμός ή συμβάντα | Γνωστοποίηση συναγερμού ή συμβάντων |

Ημερομηνία | DA | Υ | 8*ψήφιο | ΕΕΕΕΜΜΗΗ | Στοιχεία μηνύματος· ημερομηνία διαβίβασης |

Ώρα | TI | Υ | 4*ψήφιο | ΩΩΛΛ | Στοιχεία μηνύματος· ώρα διαβίβασης |

Τέλος καταχώρισης | ER | Υ | Στοιχεία συστήματος· υποδηλώνει το τέλος της καταχώρισης |

1 Τουλάχιστον ένας από τους κωδικούς πεδίου RC, IR ή XR είναι υποχρεωτικός.

Παράδειγμα μηνύματος που έχει σταλεί μέσω του "Trackwell protocol" σε δοκιμαστικό σύστημα (httpsgwt)

https://fides.ec.europa.eu/httpsgwt.index.php?application=CYP&method=send&message=//SR//AD/EEC//FR/CYP//SQ/28285//TM/POS//RC/ZWXS//TN/001//NA/LA GROSSE POULE//IR/CYP000000123//XR/ZZ-0604//LT/+47.612//LG/-47.528//CO/280//SP/23//MS/SWITCHING on VMS//DA/20080307//TI//ER//

ΠΑΡΑΡΤΗΜΑ IX

Πίνακας αντιστοιχίας

Κανονισμός (EΚ) αριθ. 1559/2007 | Παρών κανονισμός |

Άρθρο 1 | Άρθρο 1 |

Άρθρο 2 | Άρθρο 2 |

Άρθρο 3 |

Άρθρο 4 | Άρθρο 4 |

Άρθρο 5 | Άρθρο 7 |

Άρθρο 6 | Άρθρο 8 |

Άρθρο 7 | Άρθρο 9 |

Άρθρο 8 | Άρθρο 10 |

Άρθρο 9 | Άρθρο 11 |

Άρθρο 10 | Άρθρο 12 |

Άρθρο 11 | Άρθρο 13 |

Άρθρο 12 | Άρθρο 14 |

Άρθρο 13 | Άρθρο 15 |

Άρθρο 14 | Άρθρο 17 |

Άρθρο 15 | Άρθρο 18 |

Άρθρο 16 | Άρθρο 19 |

Άρθρο 17 | Άρθρο 20 |

Άρθρο 18 | Άρθρο 21 |

Άρθρο 19 | Άρθρο 23 |

Άρθρο 20 | Άρθρο 24 |

Άρθρο 21 | Άρθρο 26 |

Άρθρο 22 | Άρθρο 27 |

Άρθρο 23 | Άρθρο 28 |

Άρθρο 24 | Άρθρο 29 |

Άρθρο 25 | Άρθρο 30 |

Άρθρο 26 | Άρθρο 33 |

Άρθρο 27 | Άρθρο 34 |

Άρθρο 28 | Άρθρο 35 |

Άρθρο 29 | Άρθρο 38 |

[1] ΕΕ L 358 της 31.12.2002, σ. 59. Κανονισμός όπως τροποποιήθηκε με τον κανονισμό (ΕΚ) αριθ. 865/2007 (ΕΕ L 192 της 24.7.2007, σ. 1).

[2] ΕΕ C […] της […], σ. […]

[3] ΕΕ C […] της […], σ. […]

[4] ΕΕ L 162 της 18.6.1986, σ. 33

[5] ΕΕ L 340 της 22.12.2007, σ. 8

[6] ΕΕ L 5 της 9.1.2004, σ. 25. Κανονισμός όπως τροποποιήθηκε με τον κανονισμό (ΕΚ) αριθ. 1799/2006 (ΕΕ L 341 της 7.12.2006, σ. 26).

[7] ΕΕ L 263 της 3.10.2001, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 869/2004 (ΕΕ L 162 της 30.4.2004, σ. 8).

[8] ΕΕ L 5 της 9.1.2004, σ. 25. Κανονισμός όπως τροποποιήθηκε με τον κανονισμό (ΕΚ) αριθ. 1799/2006 (ΕΕ L 341 της 7.12.2006, σ. 26).

[9] ΕΕ L 261 της 20.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1098/2007 (ΕΕ L 248 της 22.9.2007, σ. 1).

[10] EE L 333 της 20.12.2003, σ. 17

[11] ΕΕ L 340 της 22.12.2007, σ. 8.

[12] ΕΕ L 22 της 26.1.2009, σ. 1

[13] Πλοίαρχος θεωρείται το άτομο που διευθύνει το σκάφος.